title: Jerusalem

text: Jerusalem on ollut kristityille keskeinen paikka Jeesuksen ajoista lähtien. Raamatun tapahtumista merkittävä osa sijoittuu Jerusalemiin. Kristityille merkittäviä paikkoja ovat Jerusalemin läpi kulkeva kärsimysten tie Via Dolorosa ja Golgata, jossa Jeesus naulittiin ristille. Paikalla sijaitsee nykyään Pyhän haudan kirkko. Paikan, jossa Jeesus vietti viimeistä ehtoollista opetuslastensa kanssa, uskotaan sijaitsevan Siioninvuorella, samassa rakennuksessa kuin kuningas Daavidin hauta. Puutarhahauta, 1800-luvulla löytynyt hauta, on monien kristittyjen mielestä todennäköinen Jeesuksen hautapaikka, koska se vastaa pitkälti Raamatun kuvausta Jeesuksen hautapaikasta. Kristinuskon keskeisimmän opin mukaan Jeesus kuoli ristillä sovittaakseen ihmisten synnit ja Raamatun mukaan nousi kuolleista kolmantena päivänä kuolemansa jälkeen. Edellä mainitut paikat liittyvät kaikki Raamatun kuvauksiin tapahtumista.


title: Jerusalem

text: Via Dolorosa (latinaa) (suomeksi "Kärsimysten tie") on katu Jerusalemin vanhassa kaupungissa. Perimätiedon mukaan se on reitti, jota pitkin Jeesus vietiin ristiinnaulittavaksi. Via Dolorosan varrella on yhdeksän neljästätoista kärsimysnäytelmäkulkueen pysähdyspaikasta.


title: Jerusalem

text: Jerusalemin "kiviseen" kaupunkikuvaan kuuluu myös muslimien, kristittyjen ja juutalaisten hautojen "meri", hautakivien peittämät vuorenrinteet pohjoisessa, lännessä ja erityisesti idässä, varsinkin Öljymäen vanhankaupungin puoleisella rinteellä. Kuolleiden hautaaminen muurin sisäpuolelle on ollut kiellettyä. Vuoreen on louhittu luolien lisäksi satoja hautakammioita. Persialainen pyhiinvaeltaja Nasir-i-Khustran, joka vieraili Jerusalemissa 1047, kertoi muslimien ja juutalaisten uskovan, että jos heidät haudataan Jerusalemiin, ruumis ei mätänisi haudassa.


title: Jerusalem

text: Suosituimmat urheilulajit Jerusalemissa kuten Israelissa yleensä, ovat jalkapallo ja koripallo. Beitar Jerusalem FC, jonka kannattajiin kuuluu useita entisiä ja nykyisiä poliitikkoja, on voittanut Israelin cupin seitsemän kertaa, ja pääkilpailija Hapoel Jerusalem FC vain kerran. Beitar on voittanut myös Israelin pääsarjan Ligat ha'Alin kuusi kertaa kun taas Hapoel pelaa alemmilla sarjatasoilla.


title: Jerusalem

text: Jerusalemin suurin jalkapallostadion Teddy Kollek stadion avattiin vuonna 1989 ja sinne mahtuu 21 000 katsojaa, ja sitä suunnitellaan laajennetavaksi 26 000:lle.


title: Jerusalem

text: Jerusalemissa sijaitsee useita yliopistoja, joista tunnetuin lienee vuonna 1925 perustettu Jerusalemin heprealainen yliopisto. Se on tuottanut useita Nobel-palkittuja; lähivuosina Daniel Kahneman ja Avram Hershko ovat saaneet palkinnon. Yliopiston pääkirjasto ja Israelin kansalliskirjasto Jewish National and University Library perustettiin vuonna 1892. Se sisältää yli 5 miljoonaa kirjaa ja sen tehtävä on kerätä kaikki Israeliin liittyvät julkaisut maailmassa. Yliopiston kampusalueet Jerusalemissa ovat Scopusvuorella, Giv'at Ramissa ja Hadassahin yliopistollinen sairaala Ein Keremissa.


title: Jerusalem

text: Al-Qudsin yliopisto perustettiin vuonna 1984, jolloin vuonna 1979 perustettu College of Science and Technology yhdistyi kolmen muun korkeakoulun kanssa. Se on Jerusalemin ainoa palestiinalainen yliopisto.


title: Jerusalem

text: Muita korkeakouluja ovat Jerusalem Academy of Music and Dance, Bezalel Academy of Art and Design ja vuonna 1969 Jerusalem College of Technology, joka yhdistää teknillisen korkeakoulun ja juutalaisen ješiva-koulun.


title: Jerusalem

text: Kaupunki on alkanut tarjota asumistukea ja muita taloudellisia kannustimia opiskelijoille, jotka asuvat keskustassa.


title: Jerusalem

text: Vanhankaupungin juuret ovat kuningas Daavidin perustamassa kaupungissa 1004 eaa. ja sitä on pidetty siitä lähtien maailman keskuksena. Vanhoissa kartoissa esitetään kolme siihen aikaan tunnettua maanosaa, Eurooppa, Aasia ja Afrikka, ja Jerusalem niiden keskellä. Vanhakaupunki on Daavidin kaupungin alkuperäisillä kukkuloilla ja sitä ympäröi muuri, joka on neljä kilometriä pitkä ja jossa on seitsemän porttia, 34 tornia sekä linnoitus, Daavidin torni. Vanhassa kaupungissa on neljä kaupunginosaa, Armenialaiskortteli, Kristittyjen kortteli, Muslimikortteli ja Juutalaiskortteli.


title: Jerusalem

text: Uskonnollisista syistä armenialaisia tuli Jerusalemiin 3. vuosisadalla jaa. Heidän asuttamansa kortteli on Vanhankaupungin pienin. 1100-luvulla rakennettiin Pyhän Jaakobin katedraali, josta tuli myöhemmin kaikkien Israelissa asuvien armenialaisten keskus. Kirkko on rakennettu bysanttilaisen kirkon jäännösten päälle ja on Jerusalemin kauneimpia kirkkoja. Keskellä kirkkoa on neljän pilarin kannattama kupoli, jonka ikkunoista tuleva valo osuu seinien maalauksiin. Armenialaisten museo ja armenialaisten pappien seminaari sijaitsevat myös armenialaiskorttelissa.


title: Jerusalem

text: Vanhassakaupungissa sijaitsevassa kristittyjen korttelissa on enemmän kuin 40 kirkkoa, luostaria ja hotellia. Ne rakennettiin pyhiinvaeltajia varten. Tässä korttelissa sijaitsevat Pyhän haudan kirkko eli Ylösnousemuksen kirkko, joka perinteen mukaan rakennettiin paikalle, jossa Jeesus ristiinnaulittiin. Via Dolorosa (Via Crusis) alkaa oikeustalolta, nykyiseltä Leijonaportilta, ja päättyy Golgatan vuorelle pääkallon paikalle, missä kirkko sijaitsee.


title: Jerusalem

text: Kristittyjen korttelissa on myös nähtävyytenä suosittu markkinapaikka, missä myydään keramiikkaa, matkamuistoja, koruja, etnisiä vaatteita, mattoja, ryijyjä, helmiä, koruja, lasisia lamppuja ja koriste-esineitä.


title: Jerusalem

text:
Muslimien asuttama kortteli on Vanhankaupungin suurin. Sinne on muuttanut muslimiväestöä pääasiassa sen jälkeen, kun alueen alkuperäiset asukkaat juutalaiset ja kristityt ovat siirtyneet kaupungin uudempiin osiin. Korttelissa on kirkkoja ja moskeijoita. Siellä on säilynyt myös lukuisia juutalaisia koteja ja jesiva-kouluja. Korttelissa on Temppelivuori ja islaminuskoisten pyhät paikat kuten Kalliomoskeija Morian vuorella, mikä on myös juutalaisten pyhää aluetta.
Juutalaisten tärkein asuinalue Vanhassakaupungissa on juutalaiskortteli. Tässä korttelissa on Länsimuuri eli Itkumuuri. Se on osa Jerusalemin temppeliä ja lähellä Kaikkein pyhintä, mikä tekee siitä juutalaisille pyhän ja tärkeän paikan. Juutalaiskorttelissa on myös monia arkeologisesti merkittäviä paikkoja kuten Poltettu talo, jonka iäksi on laskettu 2000 vuotta. Siellä on myös Cardo, joka on tyypillinen roomalainen 500-luvun katu. Siellä on kauppoja, jotka sijaitsevat kahden pylväsrivin välissä. Cardossa on myös korkeita pylväitä, holvikaaria ja kivilattioita.


title: Jerusalem

text:
Nahlaot eroaa monella tavoin muista Jerusalemin kaupunginosista. Irakin kurdialueilta 1920-luvulla Palestiinaan muutti juutalaisia, joista osa asettui asumaan Jerusalemiin perustaen Nahlaotin kaupunginosan. He halusivat säilyttää ystävyys- ja perhesiteet, jotka olivat muodostuneet sukupolvien aikana Pohjois-Irakin kurdikylissä. Se oli helpompaa, kun asetuttiin asumaan samaan kortteliin.
Ensimmäiset rakennukset olivat pieniä ja vaatimattomia. Niissä oli yleensä yksi tai korkeintaan kaksi huonetta, koska enempään ei ollut varaa. Arkielämän askareet tehtiin ulkosalla ja niin pärjättiin ahtaissa oloissa monilapsisissa perheissäkin. Seurusteltiin, tavattiin naapureita sisäpihalla tai julkisilla paikoilla, kuten oli tehty Irakissakin. Asunnossa käytiin lähinnä nukkumassa. Vaurastumisen myötä elintasokin parani. Vesijohto- ja viemärijärjestelmän mukana asuntoja alettiin laajentaa sekä sivulle että ylöspäin. Rakennettiin keittiöt ja kylpyhuoneet. Asunnot kasvoivat leveyttä ja korkeutta. Irakista muuttaneet kurdijuutalaiset halusivat säilyttää totutun elämäntapansa ja onnistuivatkin pitämään aina 1950-luvulle asti itämaisen saarekkeen Euroopasta tulleiden juutalaisten asuttamien kortteleiden keskellä.


title: Jerusalem

text: Useat alkuperäiset rakennukset ovat säilyneet Nahlaotin jyrkillä kujilla. Paikoin voi levitetyin käsin ulottua kujan molemmilla puolilla olevien talojen seiniin. Siellä täällä on kuitenkin uusia tyylikkäitä huviloita. Toisaalta monien talojen epäsymmetriset lisärakennukset eivät ole kauniita, mutta kuitenkin tarkoituksenmukaisia. Jotkut kadut muistuttavat kirjavaa tilkkutäkkiä, edustoilla on hedelmäpuita, ruohokenttiä, koristeellisia portteja ja julkisivuja, mutta yleisesti ottaen vaikutelma on kaikkea muuta kuin esteettinen. Monet kaupungissa alun perin asuneet ovat kuolleet tai muuttaneet muualle. Yhteisyllisyydestä ei ole paljon jäljellä ja nuoret ovat siirtyneet asumaan uusiin kaupunginosiin Jerusalemin laidoille.


title: Jerusalem

text: Aluksi asukkaat saivat luvan ostaa vettä läheisestä arabikylästä, mistä se kannettiin suurempia valittamatta. Ihmisten välillä ei ollut suuria salaisuuksia, vaan yhdessä koettiin surut ja ilot. Häitäkin valmisteltiin yhdessä, laulettiin, tanssittiin ja iloittiin. Kun arkiaskareet tehtiin ulkosalla, elämä oli monin tavoin rikasta, kun kaikki jaettiin ja autettiin niitä joilla jotain puuttui. Vaikka aineellisesti oli niukkaa, ihmissuhteet korvasivat paljon. Vaikka kaupunginosaan on muuttanut rikkaita, jotka elävät omissa oloissaan, kaupunginosan lämpimät naapurisuhteet ovat kuitenkin edelleen monien ilonaihe.


title: Jerusalem

text: Vaikka Nahlaot ja Rehavia ovat naapurikortteleita, ne ovat toistensa vastakohtia niin asukkailtaan kuin arkkitehtuuriltaankin. Rehavian asukkaat ovat lähtöisin Keski-Euroopasta. He ovat muuttaneet sinne 1920–1930 -luvulla ja kuuluvat vakavaraiseen keskiluokkaan.


title: Jerusalem

text: Tämä kaupunginosa muistuttaa monin tavoin Nahlaotia rakennustyyliltään, mutta ilmapiiri eroaa monin tavoin inhimillisestä Nahlaotista. Ihmiset ovat pääasiassa Itä- ja Keski-Euroopasta tulleita uskonnollisia juutalaisia.Jerusalemissa on käytössä kuusi eri kalenteria. Protestantit ja katoliset käyttävät gregoriaanista kalenteria, joka on myös tuttu suurimmassa osassa maailmaa. Kreikkalaisortodoksilla on käytössä juliaaninen kalenteri. Koptit käyttävät ikivanhaa egyptiläistä kalenteria, jossa vuodessa on kaksitoista kuukautta, joissa on 30 päivää, ja yksi kuukausi, jossa on viisi päivää. Kolmentoista kuukauden lisäksi koptien kalenteri poikkeaa vielä suomalaisille tutusta ajanlaskusta; heidän kalenterinsa vuosiluku lasketaan roomalaisen keisari Diocletianuksen valtaanastumisen vuodesta 284. Etiopialainen kalenteri poikkeaa koptien käyttämästä vain vuosilukujen alkukohdan osalta; heidän ajanlaskunsa alkaa Jeesuksen syntymästä.


title: Jerusalem

text: Juutalainen kalenteri alkaa maailman luomisesta raamatullisen aikakäsityksen mukaan. Vuosi 2010 on juutalaisessa kalenterissa vuosi 5770. Se on yhdistetty kuu- ja aurinkokalenteri, jossa vuodessa on kaksitoista 29–30 päivän kuukautta. Kalenteriin lisätään määrätyin vuosivälein kolmastoista kuukausi. Myös muslimeilla on oma islamilainen kalenterinsa, joka alkaa Muhamedin paosta Mekasta Medinaan vuonna 622. Kuukausia heidän kalenterissaan on 12, mutta ei korjaavia kuukausia.


title: Jerusalem

text: Koska käytössä on monta kalenteria, kristitty voi viettää joulua ja pääsiäistä kaksi kertaa vuodessa, sekä gregoriaanisen että juliaanisen kalenterin mukaan. Joulua Jerusalemissa vietetään kolme kertaa, mutta vain Jerusalemissa. Juliaanista kalenteria muutoin noudattavat armenialaiset ovat pyhiin paikkoihin liittyvistä erityissyistä ruvenneet viettämään joulua 19. tammikuuta, mikä on kaksi viikkoa myöhemmin kuin muilla idän kirkoilla. Näitä pyhiä ei juhlita ainoastaan sisätiloissa, vaan erilaiset tapahtumat ja kulkueet värittävät kaupunkikuvaa aika ajoin.


title: Marco van Basten

text: Marcel "Marco" van Basten (s. 31. lokakuuta 1964 Utrecht, Utrechtin provinssi, Alankomaat) on alankomaalainen jalkapallovalmentaja ja entinen hyökkääjä. Hän voitti pelaajana Euroopan-mestaruuden vuonna 1988 ja oli kisojen paras maalintekijä. Hän edusti seuratasolla muun muassa italialaista AC Milania sen menestyksekkäinä vuosina 1980- ja 1990-lukujen taitteessa. Kesästä 2015 lähtien hän on toiminut Alankomaiden maajoukkueen apuvalmentajana.


title: Marco van Basten

text: Van Bastenia pidetään yhtenä maailman kaikkien aikojen parhaista hyökkääjäpelaajista. Van Basten pelasi nuoruudessaan Elinkwijkissä ja Amsterdamin Ajaxin nuorisojoukkueissa. Ajaxin edustusjoukkueessa hän pelasi vuosina 1982—1987 133 ottelua joissa teki 128 maalia. Hän voitti Eredivisien maalikuninkuuden neljänä vuonna (1984, 1985, 1986 ja 1987) peräkkäin. Kaudella 1985–1986 hän teki 26 ottelussa 37 maalia ja sai tämän johdosta myös Euroopan parhaan maalintekijän Kultaisen kengän.


title: Marco van Basten

text: Vuonna 1987 van Basten siirtyi yhdessä maanmiestensä Ruud Gullitin ja Frank Rijkaardin kanssa AC Milaniin ja heti ensimmäisellä kaudellaan 1988 voitti joukkueessa Serie A:n mestaruuden. Hän kärsi kuitenkin nilkkavammasta ja pelasi vain 11 ottelussa. Samana vuonna EM-kilpailuissa van Basten oli kisojen tähti. Hän voitti viidellä maalillaan turnauksen maalikuninkuuden. Eräs maaleista syntyi Alankomaiden 2–0-voittoon päättyneessä loppuottelussa Neuvostoliittoa vastaan. Maalia on usein pidetty yhtenä jalkapallohistorian hienoimmista. Van Basten potkaisi korkean ilmeisesti keskitykseksi tarkoitetun ristipallon läheltä vastustajan päätyrajaa arvaamattomasti suoraan ilmasta maaliin. Mm. Franz Beckenbauer kehui maalia vuosisadan parhaimmaksi.


title: Marco van Basten

text: 1988–1989 van Basten pelasi erinomaisesti sujuneen kauden seurajoukkueessaan. Hän teki Serie A:ssa 19 maalia ja voitti Euroopan cupin. Samana vuonna hänet valittiin Euroopan parhaaksi pelaajaksi. Seuraavalla kaudella hän voitti Serie A:n maalikuninkuuden ja voitti toistamiseen peräkkäin Milanin riveissä Euroopan cupin. Kausi 1989–1990 sujui vaatimattomammin sekä Milanilta että van Bastenilta, mutta seuraavalla kaudella uuden valmentajan Fabio Capellon alaisuudessa joukkue ei hävinnyt Serie A:ssa yhtään peliä ja voitti mestaruuden van Bastenin tehtyä 25 maalia, mikä riitti jälleen maalikuninkuuteen. 1992 EM-kilpailuissa Alankomaat putosi jatkosta välieräottelussa Tanskaa vastaan van Bastenin epäonnistuttua rangaistuspotkukilpailussa omassa yrityksessään.


title: Marco van Basten

text: Milan jatkoi vahvoja otteitaan kaudella 1992–1993 ja van Basten valittiin kolmannen kerran Euroopan parhaaksi pelaajaksi. Ottelussa AC Anconaa vastaan hän kuitenkin sai nilkkavamman ja joutui käymään läpi pitkällisiä operaatioita. Hän palasi Milaniin vielä Mestarien liigan loppuotteluun Olympique de Marseillea vastaan, jonka se hävisi. Ottelu jäi van Bastenin viimeiseksi hänen jouduttua lopettamaan uransa jo 28-vuotiaana jalkavaivojen takia. Hän kuitenkin palasi pelikentille vielä vuoden 2005 joulukuussa Demetrio Albertinin ystävyysotteluun, jossa myös onnistui maalinteossa.


title: Marco van Basten

text: Virallisesti van Basten jätti Milanin vuonna 1995. Lopetettuaan uransa hän ilmoitti, ettei koskaan ryhtyisi valmentajaksi, mutta sana ei pitänyt, ja kaudella 2003–2004 hän toimi Ajaxin B-joukkueessa entisen pelitoverinsa John van't Schipin apuvalmentajana. 29. heinäkuuta 2004 hänet nimitettiin Alankomaiden maajoukkueen päävalmentajaksi, apurinaan van't Schip.


title: Marco van Basten

text: Maajoukkueen valmentajana van Basten on korostanut joukkueen merkitystä ja vallankumouksellisesti pudotti joukkueesta useita tähtipelaajia kuten Clarence Seedorfin, Patrick Kluivertin, Andy van der Meyden, Edgar Davidsin ja Roy Makaayn, joiden sijaan nosti joukkueeseen lukuisia pelaajia kolmen suurseuran Ajaxin, PSV:n ja Feyenoordin ulkopuolelta, kuten AZ Alkmaarin Denny Landzaatin, Barry Opdamin, Barry van Galenin, Ron Vlaarin, Jan Kromkampin ja Joris Mathijsenin sekä muista muun muassa Khalid Boulahrouzin, Hedwiges Maduron, Ryan Babelin ja Romeo Castelenin. 2006 MM-kilpailuiden karsinnoissa joukkue ei hävinnyt yhtään ottelua. Itse lopputurnauksessa joukkue sijoittui alkulohkossaan toiseksi, mutta hävisi neljännesvälierissä Portugalille.


title: Marco van Basten

text: Van Bastenin johdolla Alankomaat selviytyi myös EM-lopputurnaukseen 2008 Sveitsiin ja Itävaltaan. Karsintalohkossaan Romanian jälkeen toiseksi tullut Alankomaat pelasi kisoissa ns. kuolemanlohkossa yhdessä Ranskan, Italian ja Romanian kanssa.


title: Marco van Basten

text: Helmikuussa 2008 kerrottiin, että van Basten siirtyy EM-kisojen jälkeen AFC Ajaxin päävalmentajaksi nelivuotisella sopimuksella. Van Basten on jo aiemmin kertonut jättävänsä tehtävät maajoukkueen päävalmentajana EM-kisojen jälkeen.


title: Marco van Basten

text: EM-lopputurnauksessa van Bastenin luotsaamat oranssipaidat jyräsivät vakuuttavasti kimurantin alkulohko C:n voittoon kukistamalla Italian, Ranskan ja Romanian. Puolivälierissä suurimmaksi mestarisuosiksi noussut van Bastenin Oranje kuitenkin kärsi kirvelevän 1–3 jatkoaikatappion Venäjälle. Ottelussa van Basten joutui nöyrtymään maanmiehelleen Guus Hiddinkille taktisessa taistossa.


title: Marco van Basten

text: Van Bastenin johdolla Ajax ei onnistunut kaudella 2008/09 taistelemaan mestaruudesta AZ Alkmaarin kanssa, vaan joutuu tyytymään kolmanteen sijaan. Toukokuussa 2009 van Basten ilmoittikin eroavansa tehtävistään.


title: Marco van Basten

text: Keväällä 2010 AC Milanin huhuttiin tavoittelevan van Bastenia uudeksi päävalmentajakseen. Nilkkavaivoista kärsivä van Basten kuitenkin ilmoitti ettei kykene vaivojensa vuoksi toistaiseksi jatkamaan valmennusuraansa.


title: Marco van Basten

text: Helmikuussa 2012 van Basten ilmoitti yllättäen palaavansa valmennustehtäviin. Hän aloitti kesällä 2012 SC Heerenveenin päävalmentajana kaksivuotisella sopimuksella. Van Bastenin debyyttikaudella Heerenveen pelasi Eurooppa-liigassa, mutta putosi playoff-karsintakierroksella norjalaiselle FK Moldelle. Eredivisiessä seura sijoittui lopulta kahdeksanneksi eikä selvinnyt eurokarsintojen kautta europeleihin. Huhtikuussa 2014 van Basten kertoi jättävänsä Heerenveenin kauden jälkeen ja siirtyvänsä AZ Alkmaarin päävalmentajaksi.


title: Marco van Basten

text: Van Basten joutui kuitenkin jättämään tehtävänsä AZ:n päävalmentajana jo syyskuun alussa terveyssyiden vuoksi. Samalla 49-vuotias van Basten ilmoitti lopettavansa valmentajauransa ammattilaistasolla. Hän kuitenkin pyörsi lopettamispäätöksensä jo kesällä 2015, kun hän palasi Alankomaiden jalkapalloliiton palvelukseen A-maajoukkueen apulaisvalmentajaksi.


title: Salatut elämät

text: Salatut elämät (puhekielessä usein Salkkarit) on FremantleMedia Finland Oy:n tuottama suomalainen draama- ja saippuasarja, jota esittää MTV3-kanava. Sarjan kuvaukset alkoivat maanantaina 16. marraskuuta 1998 ja sen ensimmäinen osa nähtiin MTV3:lla maanantaina 25. tammikuuta 1999.


title: Salatut elämät

text: Alun perin sarjaa suunniteltiin tehtävän 540 jaksoa alkuvuoteen 2002 asti, mutta sopimusta on jatkettu sen jälkeen useita kertoja. Kesäkuussa 2017 julkistettiin tieto, että "Salatut elämät" jatkuu vielä ainakin kevään 2023 loppuun asti.


title: Salatut elämät

text: Suurin osa sarjan tapahtumista sijoittuu kuvitteelliselle Pihlajakadulle, joka sarjassa sijaitsee Helsingin Ullanlinnassa. "Salatuille elämille" ominaista on kohtauksien välissä esitettävät maisemakuvat Helsingistä sekä lopussa siniseksi (kausilla 2001–2003 keltaiseksi) muuttuva cliffhanger, joka jää usein jännittävään tilanteeseen.


title: Salatut elämät

text: Sarjan alussa talonmies Seppo Taalasmaan (es. Jarmo Koski) ja hänen vaimonsa Ullan (es. Maija-Liisa Peuhu) pyynnöstä poliisi on tullut tutkimaan, miksi Tyyne Puustinen ei avaa ovea. Hänet löydetään asunnostaan kuolleena ja poliisi ryhtyy selvittämään kuolinsyytä.


title: Salatut elämät

text: Aki Nikkinen (es. Sami Uotila) ja Markus Ekholm (es. Andrei Sandberg) ovat etsineet pitkään sopivaa liiketilaa kahvilalleen ja löytävät lopulta sopivan. Katja Vainio (es. Anu Koskinen) lupautuu sisustussuunnittelijaksi. Katjan sisko ja kämppäkaveri Jenni (es. Anu Palevaara) on tuonut kotiinsa herrasmies Toni Veijalaisen (es. Kristo Salminen). Jenni saa kirjeen, jossa kerrotaan, että hänet on erotettu koulusta jatkuvien poissaolojen vuoksi. Samalla myös tuet loppuvat, joten Jenni pyytää Tonia heidän alivuokralaisekseen.


title: Salatut elämät

text: Jukka Salin (es. Jouko Keskinen) ja hänen uusi vaimonsa Hanna (es. Tarja Omenainen) palaavat Kanariansaarilta kotiin. Kotona heidät ottavat vastaan juuri armeijasta päässyt Aleksi (es. Tuomas Kytömäki), perheen keskimmäinen lapsi Saku (es. Jasper Pääkkönen) sekä perheen kuopus Silja (es. Jonna Keskinen). Hanna ja Jukka paljastavat lapsille avioituneensa matkan aikana. Saku ja Aleksi ovat iloisia Hannan muutosta heidän luokseen, mutta Silja ei ota uutista hyvin, eikä asiaa auta se, että Silja saa kuulla Aleksin tietäneen avioliittoaikeista.


title: Salatut elämät

text: Salinien naapurissa asuu Ismo Laitela (es. Esko Kovero), joka on leskeksi jäänyt kahden teini-ikäisen lapsen, Miian (es. Venla Saartamo) ja Kallen (es. Pete Lattu), yksinhuoltaja. Ismo työskentelee kauppiaana Ismon valinta -nimisessä kioskimaisessa kaupassa. Juristi Laura Kiviranta (es. Piitu Uski) asustaa yksin vannoutuneena sinkkuna.


title: Salatut elämät

text: Sarjassa esiintyneet näyttelijät on ilmoitettu kunkin näyttelemän roolihahmon tietojen yhteydessä.


title: Salatut elämät

text: "Salattujen elämien" alkaessa oli sarjaan palkattu lähes 20 näyttelijää, joista on nykyisin jäljellä enää viisi. Heistä ainoastaan Ismo Laitelaa esittävä Esko Kovero on ollut sarjassa poistumatta kertaakaan. Pete Latun esittämä Kalle Laitela palasi sarjaan kevään 2012 viimeisessä jaksossa, oltuaan sarjasta pois kymmenen vuotta. Maija-Liisa Peuhun näyttelemä Ulla Taalasmaa, jolla on hallussaan sarjassa pisimpään ollut naispäärooli, palasi sarjaan toistamiseen syksyllä 2013. Sami Uotilan esittämä Aki Nikkinen palasi sarjaan 12 vuoden tauon jälkeen syksyllä 2014. Lisäksi ensimmäisellä kaudella sarjaan tullut hahmo Kari Taalasmaa (es. Tommi Taurula) palasi sarjaan keväällä 2015. Sarjassa pitkään mukana ollut Anu Palevaara poistui sarjasta maaliskuussa 2013, kun hänen esittämänsä Jenni Vainio joutui ammutuksi ja menehtyi ampumahaavaan. Myös pitkään Seppo Taalasmaan roolissa esiintynyt Jarmo Koski poistui sarjasta lokakuussa 2013 esitetyssä jaksossa, mutta hän vieraili sarjassa syksyllä 2017.


title: Salatut elämät

text: Sarjassa on Pihlajakadun lisäksi esiintynyt muitakin paikkoja kuten ravintoloita ja baareja.


title: Salatut elämät

text: "Salatut elämät" on kerännyt paljon huomiota käsitellessään avoimesti monia vaikeita ongelmia, kuten kidnappaamista, kuolemaa, kuoleman lavastamista, sairauksia, huumeita, alkoholismia, uusioperheen sisäisiä seksisuhteita, raiskaamista, viiltelyä, perheväkivaltaa, varastamista, rasismia, insestiä, teiniraskauksia, aborttia, lapsettomuutta, peliriippuvuutta, syöpää, epilepsiaa, kehitysvammaisuutta, psykopatiaa, syömishäiriöitä, narsistista persoonallisuushäiriötä, koulukiusaamista, HIV:tä, psykoottisuutta ja itsemurhaa.


title: Salatut elämät

text: Saippuasarjoille ominaiseen tapaan myös "Salatuissa elämissä" on käsitelty pettämistä ja kolmiodraamoja.


title: Salatut elämät

text: MTV3-kanavalla vuosina 1996–1998 esitetyn "Ihmeidentekijät"-sarjan jälkeen kanava halusi uuden joka arkipäivänä lähetettävän sarjan. Sarjan konseptin kehitti "Salattujen elämien" alusta asti sen vastaavana tuottajana ja MTV:n draamapäällikkönä työskentelevä Sarita Harma. Sarja on yksi MTV3:n kalleimmista hankkeista urheiluohjelmien rinnalla. Sarjan on usein väitetty perustuvan australialaisen "Neighbours"-saippuasarjan ohjelmaformaattiin, mutta sarjan tuottajan mukaan tämä tieto on virheellinen.


title: Salatut elämät

text: Sarjan alkaessa tammikuussa 1999 MTV3 mainosti ohjelmaa lauseella ”"Kuinka hyvin tunnet naapurisi? Mitä naapurisi tietää sinusta? Jokaisella on jokin salaisuus. Unelma. Pelko. Rakkaus. Romanssi. Tragedia."”


title: Salatut elämät

text: "Salattujen elämien" sisäkohtaukset kuvataan Helsingin Konalassa vanhaan koulurakennukseen rakennetussa studiossa. Vuoden 2014 loppuun asti ulkokohtaukset kuvattiin pääosin Ullanlinnan Huvilakadulla, joka esittää sarjassa Pihlajakatua. Alkuvuodesta 2015 FremantleMedia päätti vuokrasopimuksen Huvilakadun taloyhtiön kanssa ja sarjan ulkokuvaukset ovat siirtyneet pääosin lähemmäksi Konalan studiota, muun muassa Munkkiniemeen. Muutoksen syynä olivat muun muassa Helsingin lisääntyneet liikennemäärät. Tuotanto myös pystyy tekemään kohtaukset paremmin, kun suurin osa ajasta ei mene kuvauspaikalle ajamiseen. Vuonna 2018 kuvausryhmä on kuitenkin palannut kuvaamaan muutamia kohtauksia Ullanlinnaan. Kyseisiä kohtauksia nähdään esimerkiksi vuonna 2018 esityssä jaksossa, jossa Onni "Tale" Taalasmaa poistuu sarjasta, sekä sarjan 20-vuotisjuhlajaksossa, joka esitetään tammikuussa 2019. Ulkokuvauksia on tehty myös muualla Helsingissä sekä muun muassa Karkkilassa, Kirkkonummella, Tampereella, Turussa, Nurmeksessa, Lapissa, Kanariansaarilla, Tallinnassa, Espanjassa, Lapissa ja Las Vegasissa. Syksyllä 2009 kuvausryhmä vieraili Vilnassa. Syksyllä 2012 sarjaa käytiin kuvaamassa Lontoossa.


title: Salatut elämät

text: Yhtä viiden jakson kokonaisuutta kuvataan seitsemän päivää. Jaksot kuvataan keskimäärin neljä kuukautta ennen niiden esittämistä. Maanantai on harjoittelupäivä. Vuosina 1998–2009 sarjan studiokohtaukset kuvattiin monikameratekniikalla kolmella kameralla. Syksyllä 2009 uusitun kameratekniikan myötä studiokohtaukset siirryttiin kuvaamaan pääosin yhdellä kameralla. Studion ulkopuoliset kohtaukset on kuvattu alusta alkaen yhdellä kameralla.


title: Salatut elämät

text: Syksyllä 2009 sarjaa alettiin kuvata uusilla kameroilla, jolloin vanha 4:3-kuvasuhde (lomitettu) vaihtui uuteen 16:9-kuvasuhteeseen (progressiivinen). Lisäksi uudet kamerat kuvaavat kaiken materiaalin HD:nä, eli teräväpiirtona. Ensimmäinen 16:9-muotoinen jakso esitettiin 25. tammikuuta 2010.


title: Salatut elämät

text: Sarjan tuotanto työllisti kokopäiväisesti vuonna 2014 noin 110 ihmistä. Sarjassa on vieraillut lähes 6000 avustajaa.


title: Salatut elämät

text: Sarjan musiikin sävellyksestä vastasi vuosina 1999–2014 säveltäjä Vesa Mäkinen. Marraskuusta 2014 esitetyistä jaksoista lähtien sarjassa siirryttiin käyttämään ruotsalaisen Epidemic Soundin katalogimusiikkia. Vesa Mäkisen sävellysnauhoitukset kuuluivat vielä kerran yksittäisesti joulukuussa 2014 ja keväällä 2015. Tammikuun 2017 jaksoista lähtien musiikkia laajennettiin käyttämään myös Universal Publishing Production Musicilta. Samantyyppistä katalogimusiikkia käytetään myös muissa kotimaisten tv-kanavien ohjelmissa.


title: Salatut elämät

text: Sarjan tunnusmusiikkina on toiminut sen alusta alkaen Åsa Schmalenbachin säveltämä ja Jörgen Ringqvistin sanoittama ”Jag vill” -kappale, jonka Jiri Nikkinen suomensi Anna Hanskille hänen vuonna 1999 julkaistulle "Minä tahdon sinut" -albumille nimellä ”Tunteisiin”.


title: Salatut elämät

text: Alkutunnus on ollut sarjan alusta täysin instrumentaali. Alkuperäinen tunnusmusiikki oli käytössä vuosina 1999-2001. Syksyllä 2001 tunnus vaihdettiin uuteen versioon. Syksyllä 2004 aiemmin kitaralla soitettu tunnus vaihdettiin elektroniseen versioon. Syksyllä 2007 tunnusmusiikkia uudistettiin jälleen hieman, vaikka se pysyikin pääosin samana. Sarjan 15-vuotisjuhlan kunniaksi keväällä 2014 sarjan alkuperäinen tunnusmusiikki palasi sarjan tunnuskappaleeksi ja korvasi jo lähes 10 vuotta tunnuksessa olleen musiikin. Keväällä 2019 otettiin käyttöön täysin uusi versio tunnusmusiikista sarjan 20-vuotijuhlan kunniaksi.


title: Salatut elämät

text: Alkuperäinen, Anna Hanskin laulama tunnus oli käytössä vuosina 1999–2001. Musiikista käytettiin kahta eri versiota; toisessa versiossa loppumusiikki alkoi ensimmäisestä ("Oon yksi muista...") ja toisessa versiossa toisesta ("Mä seison sillalla...") säkeistöstä. Lopputunnuksen tausta oli ruskea ja ennen lopputekstejä jakso päättyi siniseen cliffhangeriin. Syksystä 2001 vuoden 2004 kevääseen tunnuksen esitti Jore Marjaranta. Syksystä 2001 kevään 2003 loppuun lopputunnuksen tausta ja cliffhanger olivat molemmat keltaisia. Syksyllä 2003 muutettiin sekä cliffhanger että tunnuksen taustaväri kummatkin sinisiksi. Syksyllä 2004 lopputunnus vaihdettiin alkutunnuksen tapaan elektronisen musiikin versioon.


title: Salatut elämät

text: Syksyllä 2005 lopputunnusta lyhennettiin hieman, ja lopputekstien yhteydessä on siitä asti näytetty yksi tai useampi pätkä paljastuksena seuraavasta jaksosta. Lopputunnuksen grafiikat pysyivät lähes muuttumattomana syksystä 2003 tammikuuhun 2009, jolloin sarjassa näytettävän rappukäytävän seinä korvasi vanhan sinisen teeman ja kurkistus seuraavaan jaksoon ei enää ollut laatikossa, vaan avaimenperän sisäpuolella. Syksyllä 2009 musiikkia lyhennettiin vielä muutamalla sekunnilla.


title: Salatut elämät

text: Ensimmäisen kerran sitten syksyn 2004 lopputunnusmusiikkia uudistettiin keväällä 2011, kun edellisessä tunnuksessa olleet kuiskaten lauletut "”tunteisiin”" sekä "”joo ja niin”" korvattiin trumpetin äänellä. Silti lopputunnusmusiikki pysyi saman pituisena, kuin se oli aikaisemmin lyhennetty.


title: Salatut elämät

text: Sarjan 15-vuotisjuhlan kunniaksi tammikuussa 2014 lopputunnusta muutettiin alkutunnuksen tapaan. Lopputunnuksessa ovat uudet punaisen väriset grafiikat ja lopputunnusmusiikki on noin 17 sekunnin pituinen ote sarjan alkuperäisestä alkutunnusmusiikista. Pätkä seuraavasta jaksosta näytettiin tammikuusta toukokuuhun oikeaan yläkulmaan muodostuvassa nelikulmiossa. Toukokuussa 2014 lopputunnus muuttui siten, että lopputekstit ovat ruudun keskellä ja viiden sekunnin mittainen pätkä seuraavasta jaksosta näytetään lopputekstien jälkeen laatikossa, jonka alla lukee ”Seuraavassa jaksossa”. Huhtikuussa 2015 lopputekstien värisävyt muuttuivat hieman. Kaksi vuotta myöhemmin huhtikuussa 2017 musiikkia pidennettin, jossa lopputekstien jälkeen näkyy sarjan sosiaalisen median käyttäjätilit.


title: Salatut elämät

text: Seuraavan kerran vuoden 2011 jälkeen keväällä 2019 otettiin käyttöön täysin uusi versio lopputunnuksesta. Graafisena teemana uudessa lopputunnuksessa on porrastaulun tausta, jossa ovat valkoiset tekstit. Siirtymän jälkeen näytetään tuttuun tapaan pätkä seuraavasta jaksosta. Tällöin oikealle puolelle jää vinottain leikattu osa tätä porrastaulu-teemataustaa siinä lukien "Seuraavassa jaksossa...".


title: Salatut elämät

text: Kausien päätösjaksoissa on tapahtunut aina jotain tavanomaista jaksoa jännittävämpää. Salattujen elämien omalle YouTube-kanavalle julkaistiin sarjan 18-vuotispäivänä lyhyt kooste kaikista julkaisupäivään asti nähdyistä päätösjaksoista.


title: Salatut elämät

text: Salatuista elämistä on tehty myös erikoisjaksoja, joissa ollaan vierailtu kulissien takana, ollut oma (sarjan omasta juonesta irrallinen) tarinansa tai ollut johonkin tiettyyn hahmoon tai tapahtumaan keskittyvä jakso.


title: Salatut elämät

text: Myös satunnaisesti tavanomaisten jaksojen lopputunnuksessa on poikkeuksia; esimerkiksi pätkää seuraavasta jaksosta ei näytetä tai musiikki poikkeaa normaalista.


title: Salatut elämät

text: "Salattuja elämiä" on esitetty MTV3-kanavalla prime time -esitysajassa, eli kello 19.30–20.00 sen alusta saakka. Kauden 2001–2002 aloitusjakso "Laura kohtaa uhkan äitiydelleen" alkoi poikkeuksellisesti jo kello 19.15, ja oli kestoltaan tunnin mittainen. Syksyllä 2003 esitettiin kauden 2003–2004 ensimmäinen ja toinen jakso eli "Elina pelkää itseään" ja "Aleksi tekee miehen teon" samana päivänä putkeen. Sarjaa esitetään maanantaista perjantaihin, tosin kevätkauden 2006 alusta kevätkauden 2007 loppuun jaksoja esitettiin vain neljänä päivänä viikossa maanantaista torstaihin. 29. huhtikuuta 2013 alkaen sarjaa esitettiin maanantaista torstaihin kauden loppuun saakka. Myös keväällä 2014 jaksoja esitettiin 12. toukokuuta alkaen vain maanantaista torstaihin.


title: Salatut elämät

text: Jaksojen ensimmäinen uusinta tuli alun perin seuraavana arkipäivänä aamupäivisin. Myöhemmin uusinnat siirrettiin viikonloppuun siten, että viikolla esitetyt kolme ensimmäistä jaksoa esitettiin lauantaina ja kaksi seuraavaa sunnuntaina. Neljän jakson viikkotahdin aikana lauantaisin ja sunnuntaisin tuli kaksi jaksoa päivässä. Uusintoja esitettiin yhdessä vaiheessa myös perjantaisin. Syksystä 2014 alkaen kaikki viikon jaksot on uusittu lauantaiaamupäivisin. Keväästä 2015 alkaen lauantaisen uusinnan lisäksi edellisen illan jakso uusitaan arki-iltapäivisin.


title: Salatut elämät

text: Uusintoja on esitetty myös AVA-kanavalla, jossa sarjan edellisen päivän jakso esitettiin uusintana iltaseitsemältä, eli juuri ennen kuin uuden jakson esittäminen alkoi MTV3:lla. Tammikuussa 2013 AVA:n uusintojen esitysaikaa aikaistettiin kello 17:ään.


title: Salatut elämät

text: Sarjan kesäuusinnat alkoivat 19. toukokuuta 2003, ja kesän 2003 aikana nähtiin jaksot 1–150. Seuraavana kesänä uusittiin jaksot 151–300. Kesällä 2005 esitettiin jaksot 301–450. Kun aikaisempina kesinä oli uusinnat esitetty iltaisin, siirtyivät uusinnat kesällä 2006 arkiaamuihin, jolloin esitettiin kolme jaksoa päivässä. Kesän aikana esitettiin jaksot 451–600, jotka esitettiin ensimmäisen kerran 31. elokuuta 2001 – 15. huhtikuuta 2002. Myös kesällä 2007 uusinnat esitettiin aamuisin.


title: Salatut elämät

text: Kesällä 2008 esitysaikaa muutettiin siten, että jaksoja esitettiin iltapäivisin kolme jaksoa päivässä sekä viimeisellä uusintaviikolla myös viikonloppuna. Kesällä 2008 esitetyt jaksot olivat tuotantokaudelta 2003–2004. Uusinnat päättyivät kyseisen kauden viimeiseen jaksoon "Viesti menneisyydestä tyrmää Sepon". Uusintakierros jatkui 1. kesäkuuta 2009 ja se päättyi 21. elokuuta 2009. Esitysajankohta oli edellisen kesän tapaan iltapäivällä. Kesän 2009 aikana esitettiin kokonaisuudessaan tuotantokausi 2004–2005 ja uusintakierros päättyi kauden 2005–2006 jaksoon 1097: "Laura taistelee ollakseen tasa-arvoinen". Kesällä 2010 esitettiin loppuun kausi 2005–2006. Uusintakierros päättyi kauden 2006–2007 jaksoon 1259. Kesällä 2011 esitettiin uusintana alun perin kausilla 2006-2007 ja 2007-2008 esitetyt jaksot 1260–1423. Jaksoja esitettiin iltapäivisin 2–3 jaksoa joka arkipäivä. Lisäksi kesällä esitettiin uusintana erikoisjakso "Seppo Goes Shakespeare".


title: Salatut elämät

text: Kesällä 2012 esitettiin uusintana jaksot 1424–1588, jotka esitettiin ensimmäisen kerran vuosina 2007–2008. Kesällä 2013 esitettiin uusintana jaksot 1589–1753, jotka ovat alun perin vuosilta 2008–2009. Jaksot olivat myös nähtävillä MTV3 Katsomossa.


title: Salatut elämät

text: Kesällä 2014 uusintoja esitettiin alkaen jaksosta 1766, jolloin jaksot 1754–1765 jätettiin televisiosta uusimatta. Uusintojen ensimmäisellä esitysviikolla jaksoja lähetettiin yksi jakso maanantaista perjantaihin. Toisesta viikosta alkaen uusintoja esitettiin kolme jaksoa arkisin ja kaksi jaksoa lauantaisin. Kesän viimeinen uusittava jakso oli järjestysnumeroltaan 1905. Kesällä 2015 uusintoina lähetettiin kolme jaksoa arkipäivisin sekä kaksi jaksoa lauantaisin. Ensimmäinen uusittava jakso oli järjestysnumeroltaan 1945, jolloin jaksot 1906–1944 jätettiin uusimatta televisiossa, mutta ennen kesäuusintojen alkua kyseiset jaksot olivat katsottavissa MTV Katsomossa. Kesän 2015 viimeinen uusittava jakso oli järjestysnumeroltaan 2131, joka esitettiin televisiossa ensimmäisen kerran syksyllä 2011.


title: Salatut elämät

text: Kesällä 2016 esitettiin uusintana jaksot 2132–2313, jotka esitettiin ensimmäisen kerran vuosina 2011–2012. Uusintoja esitettiin arkipäivisin kolme jaksoa ja viikonloppuisin kaksi jaksoa. Kesällä 2017 ensimmäinen uusittava jakso oli järjestysnumeroltaan 2314. Uusintoja esitettiin maanantaista lauantaihin kolme jaksoa päivässä. Kesän uusintojen ensiesitykset nähtiin televisiossa vuosina 2012–2013.


title: Salatut elämät

text: Helmikuusta 2018 elokuuhun 2018 esitettiin uusintana jaksot 2472–2804, jotka esitettiin ensimmäisen kerran vuosina 2013–2015. Keväällä jaksoja näytettiin arkisin aamupäivällä. Kesällä jaksoja näytettiin arkisin iltapäivällä, mutta myös viikonloppuisin aamupäivällä.


title: Salatut elämät

text:
2000-luvun alussa "Salatut elämät" oli todella suuressa suosiossa. Sarja nousi heti alkuaikoina katsotuimpien ohjelmien joukkoon. Sarjan kaikkien aikojen katsotuin jakso (osa 390) "Kalle tekee päätöksen armeijan suhteen" esitettiin 26. helmikuuta 2001, jolloin sarjalla oli 1 360 000 katsojaa.
Vuonna 2002 "Salatut elämät" ylsi vuoden katsotuimpien ohjelmien TOP10-listan sijalle 9. Kyseisenä vuonna sarjan katsotuin jakso keräsi 1 308 000 katsojaa.


title: Salatut elämät

text: Digiaikaan siirryttäessä "Salattujen elämien" katsojaluvut laskivat hieman, sillä kanavien määrä lisääntyi ja samalla ohjelmatarjonta suureni. Sarja teki digikauden katsojaennätyksensä 18. helmikuuta 2008, jolloin sarjalla oli 1 027 001 katsojaa. Helmikuussa 2008 esitetty jakso (osa 1501) "Eeron piinaaja saa kasvot" oli koko vuoden kymmenenneksi katsotuin ohjelma. Yli kymmenen vuoden esittämisen jälkeenkin Salatut elämät on yksi Suomen suosituimmista televisiosarjoista ja usein viikon katsotuimmalla jaksollaan katsojatilastojen ykkönen.


title: Salatut elämät

text: Tuotantokaudella 2008–2009 Salattujen elämien katsojaluvut olivat korkeimmillaan 1 043 000 katsojaa ja matalimmillaan 484 000 katsojaa. Syksyllä 2008 sarjalla oli keskimäärin 793 200 katsojaa ja koko kaudella 2008–2009 keskimäärin 820 000 katsojaa. Elokuussa 2009 sarja teki jälleen uuden digikauden katsojaennätyksensä, kun 24. elokuuta 2009 esitetty syyskauden avausjakso "Kaikkien elämä ei jatku" keräsi keskimäärin 1 063 000 katsojaa. Vastaavasti syksyllä 2009 katsojia on ollut matalimmillaan 647 000. Syyskaudella 2009 sarjalla oli keskimäärin hieman yli 870 000 katsojaa jaksoa kohden. Kevätkaudella sarjan katsojaluvut olivat 900 000 katsojan molemmin puolin. Luvut olivat korkeimmillaan tammikuussa 2010, jolloin ylitettiin miljoonan katsojan luvut. Luvut kuitenkin vähenivät kauden loppua kohden, sillä kevään päätösjaksoa seurasi enää 681 000 katsojaa. Kauden 2010–2011 avausjakso keräsi keskimäärin 819 000 katsojaa eli huomattavasti vähemmän kuin edellisen kauden avausjakso.


title: Salatut elämät

text:
Esityskaudella 2014–2015 Salatut elämät -sarjan jaksojen keskikatsojamäärä oli 840 000 (180 jaksoa, sis. ensiesitys, uusinnat, 7 vrk tallennekatselu ja MTV Katsomo). Sarjaa seurasi MTV3-kanavalta vuoden 2015 aikana kaikkiaan yli 4,2 miljoonaa suomalaista (81 %). Jaksojen yhteenlasketut katsojaluvut (ensiesitys, ajassa siirretty katselu, uusinnat, MTV Katsomo) saavuttavat kuitenkin edelleen yli 1 000 000 katsojaa yhtä jaksoa kohden.
"Salattujen elämien" tuottajan Marko Äijön mukaan sarjan kaikkien aikojen suurinta kohua herättänyt jakso nähtiin 2000-luvun alkupuolella, kun Pete Latun esittämä Kalle Laitela suuteli toista miestä. Äijön mukaan jaksosta faksattiin palautetta yli 40 metriä.


title: Salatut elämät

text: Erityisen suuren kohun aiheutti myös 1. kesäkuuta 2009 esitetty kauden päätösjakso, jossa nähtiin Paulan elävältä hautaaminen sekä Kentaurin räjähdys. Kanavalle tuli jaksosta yli sata palautetta ja keskustelupalstoilla käytiin kiivasta keskustelua. Iltapäivälehdissä oli jakson esittämisen jälkeisinä päivinä paljon juttuja päätösjakson tapahtumista ja lisäksi kuvitteellisen Kentauri-ravintolan edustalle Helsingin Pietarinkadulle kerrottiin ilmestyneen hautakynttilöitä. Lisäksi esimerkiksi silloinen viestintäministeri Suvi Lindén kertoi olevansa järkyttynyt jakson sisällöstä, vaikkei jaksoa ollut nähnytkään. Mediassa kritisoitiin erityisesti sitä, oliko jakso sopiva lasten katsottavaksi. Sarjan esityskanavasta vastattiin kohuun sanomalla lasten tv:n katselun olevan vanhempien vastuulla. Viestintävirasto lähetti heinäkuussa 2009 tiedotteen, jossa mainittiin, että jakson esitysajassa ei ole rikottu lasten kehitykselle haitallisten ohjelmien lähettämistä koskevia säännöksiä.


title: Salatut elämät

text: Mediassa herätti keskustelua myös 29. elokuuta 2011 esitetty syyskauden avausjakso "Pihlajakadun haikaralla on pahat mielessä", jossa mystinen henkilö vaihtoi Isabella Holmin ja Cindy Rintalan vastasyntyneet vauvat keskenään. Mediassa jaksoa kuvailtiin ”todelliseksi sokkijaksoksi” ja ”ennennäkemättömän rajuksi”.


title: Salatut elämät

text: Syksyllä 2011 otsikoihin nousi jälleen kohu, kun nettiin vuoti ennakkoon kahden viikon jaksot. Ulkomaalaisiin tiedostojenjakopalveluihin ladatut jaksot poistettiin pian tapahtuneen jälkeen, ja MTV3 ilmoitti ryhtyvänsä raskaisiin toimenpiteisiin saadakseen krakkerit vastuuseen teoistaan. MTV3 harkitsi tekevänsä asiasta rikosilmoituksen, mutta myöhemmin selvisi, että jaksot pääsivät vuotamaan kanavan itse tekemän virheen vuoksi.


title: Salatut elämät

text: 28. helmikuuta 2012 Iltalehti uutisoi verkkosivuillaan samana päivänä esitetyn jakson järkyttäneen katsojia, sillä jakson lopussa Isabella joutui raiskausyrityksen kohteeksi. Myöhemmin myös Ilta-Sanomat uutisoi samasta aiheesta sivuillaan.


title: Salatut elämät

text: "Ilta-Sanomat" uutisoi 29. toukokuuta 2012 14-vuotiaan pojan löytäneen "Salattujen elämien" viiden tulevan jakson käsikirjoitukset helsinkiläisestä puistosta. 250-sivuinen noin sadan kohtauksen käsikirjoitus paljasti löytäjälleen muun muassa erään vanhan, jo sarjasta poistuneen, näyttelijän palaavan sarjaan.


title: Salatut elämät

text: "Iltalehti" uutisoi verkkosivuillaan 23. marraskuuta 2012 esitetyn jakson "Kallen rakkauden meri värjäytyy mustaksi" jälkeen, kuinka jakson päätteeksi Valtterin raiskaamaksi joutuneen Kallen kohtalo järkytti sarjan katsojia. Sarjan tuottaja Marko Äijön mukaan aihe oli tärkeä, sillä usein miehiin kohdistuvasta väkivallasta vaietaan.


title: Salatut elämät

text: 24. helmikuuta 2016 nousi kohu, kun sarjassa kuolleen Miia Laitelaa näytelleen Venla Saartamon uutisoitiin palaavan sarjaan. Tapausta pidettiin mauttomana, kunnes selvisi, että kyseessä olikin Miian näköinen henkilö. Asia keräsi huomattavasti kommentointia, esimerkiksi Ilta-Sanomien sivuilla.


title: Salatut elämät

text: 27. maaliskuuta 2017 sarjassa nähtiin kohtaus, joka herätti kohun katsojien keskuudessa. Kohtauksessa mielenterveysongelmista kärsinyt Marianna Kurki (Oona Kare) ja hänen äitinsä Raakel Kurki (Miia Räikkönen) ajoivat yhdessä merenrantaan ja tekivät toisiaan kädestä pidellen kaksoisitsemurhan.


title: Salatut elämät

text: Marraskuussa 2018 Ilta-Sanomat uutisoi katsojien ottaneen toimitukseen yhteyttä jaksosta, jossa Monica Mustavaara (Irina Vartia) harrastaa seksiä alaikäisen Severi Sievisen (Roope Puhakka) kanssa. Mustavaara oli naimisissa Severin serkun Jiri Viitamäen (Mikko Parikka) kanssa.


title: Salatut elämät

text: "Salatuista elämistä" on julkaistu monia erilaisia oheismateriaaleja. Niistä kertovassa pääartikkelissa lueteltujen tuotteiden ja spin-off-sarjojen sekä elokuvien lisäksi sarjasta on julkaistu muun muassa vuosikalenteri, koru, sormus, magneettisetti, kangaskassi sekä erilaisia tekstiilinäköistuotteita.


title: Vallankaappaus

text: Vallankaappaus tarkoittaa valtion johdon syrjäyttämistä äkillisellä, yleensä sotilaallisella, hankkeella. Usein tärkeimmät hallintorakennukset miehitetään, joukkotiedotusvälineistä tärkeimmät otetaan haltuun ja valtiojohto pidätetään tai ajetaan maanpakoon.


title: Vallankaappaus

text: Vallankaappauksen edellytyksenä on asevoimien enemmistön ja väestön pysyminen passiivisena sekä joidenkin sotilasosastojen tuki. Joskus hallitukselle uskolliset ja vallankaappausta tukevat sotilasosastot ottavat yhteen. Monissa kehitysmaissa vallankaappaukset ovat yleisiä, lähinnä heikon demokraattisen perinteen takia.


title: Frendit

text: Frendit () on yhdysvaltalainen tilannekomediasarja, jonka ovat luoneet David Crane ja Marta Kauffman. Sarjaa ensiesitettiin yhdysvaltalaisella NBC-televisiokanavalla vuosina 1994–2004. Sarja kertoo kuudesta Manhattanilla New Yorkissa asuvasta ystävyksestä.


title: Frendit

text: "Frendejä" tuotettiin kymmenen vuoden aikana yhteensä kymmenen tuotantokautta ja 236 jaksoa. Sarja pysyi suosittuna koko esitysaikansa, ja se oli ehdolla 62 kertaa Emmy-palkinnon saajaksi. Sarjan kaksiosainen päätösjakso esitettiin NBC:llä 6. toukokuuta 2004, ja se keräsi 52,5 miljoonaa yhdysvaltalaista katsojaa. Kyseessä on yksi katsotuimmista yhdysvaltalaisista televisiosarjan päätösjaksoista.


title: Frendit

text: "Frendien" spin-off -sarja "Joey" luotiin sarjan päättymisen jälkeen, mutta se kuitenkin lopetettiin pian alhaisten katsojalukujen vuoksi. On myös huhuttu "Frendit"-elokuvasta, mutta huhut ovat kerta toisensa jälkeen osoittautuneet paikkansapitämättömiksi, sillä tuotantoyhtiö ei aio tehdä elokuvaa.


title: Frendit

text: Sarja sisältää kuusi päähenkilöä ja useita muita toistuvia näyttelijöitä.


title: Frendit

text: Sarjan päähenkilöt olivat tuttuja televisiokatsojille jo ennen roolejaan "Frendeissä", mutta heitä ei kuitenkaan pidetty kovin suurina tähtinä. Cox oli näytellyt elokuvassa "Ace Ventura – lemmikkidekkari" ja televisiosarjassa "Perhe on paras". Kudrow oli näytellyt Ursula Buffayta televisiosarjassa "Hulluna sinuun" ja hän uusikin roolinsa Ursulana "Frendeissä". Ennen rooliaan "Frendeissä" Kudrow oli työskennellyt toimistopäällikkönä ja tutkijana isälleen. LeBlanc oli esiintynyt sivuroolissa tilannekomediassa "Pulmuset". Aniston ja Perry olivat näytelleet useissa epäonnistuneissa tilannekomedioissa ennen siirtymisiään "Frendeihin". Ennen rooliaan "Frendeissä" Schwimmer oli näytellyt sivuroolia televisiosarjoissa "Kesä 68" ja "NYPD Blue". Sarjan 10 tuotantokauden aikana kaikista sen päähenkilöistä tuli julkisuuden henkilöitä.


title: Frendit

text: Alkuperäisen sopimuksen mukaan ensimmäisellä tuotantokaudella näyttelijöille maksettiin 22 500 yhdysvaltain dollaria jaksolta. Toisella tuotantokaudella näyttelijät saivat erilaisia palkkoja, joiden suuruudet vaihtelivat 20 000 dollarista 40 000 yhdysvaltain dollariin jaksolta. Kolmannella tuotantokaudella näyttelijöille maksettiin 75 000 dollaria, neljännellä 85 000 dollaria, viidennellä 100 000 dollaria, kuudennella 125 000 dollaria, seitsemännellä ja kahdeksannella 750 000 dollaria ja yhdeksännellä ja kymmenennellä tuotantokaudella miljoona dollaria jaksolta.


title: Frendit

text: Sarjan luoja David Crane halusi kaikki kuusi pääosan esittäjää näkyville yhtä lailla. Näyttelijät pyrkivät pitämään tästä kiinni eivätkä antaneet yhden näyttelijän hallita; he pyrkivät ehdolle samoihin kategorioihin, olivat yhteisissä palkkaneuvotteluissa, ja esiintyivät yhtenä ryhmänä lehtikuvissa ensimmäisellä tuotantokaudella. Näyttelijöistä on tullut ystäviä myös ruudun takana, ja sarjassa vieraillut näyttelijä Tom Selleck kertoi tunteneensa joskus jääneensä ulkopuoliseksi. Näyttelijät pysyivät hyvinä ystävinä sarjan jälkeenkin, ja esimerkiksi Aniston on Coxin ja David Arquetten tyttären kummitäti. Sarjan virallisessa jäähyväiskirjassa "Friends ’Til The End" jokainen myöntää, että sarjan näyttelijöistä oli tullut kuin yksi perhe.


title: Frendit

text: Yhdysvalloissa suosittujen televisiosarjojen uusia jaksoja esitetään yleensä syyskuusta toukokuuhun prime time -aikaan kello 20–23. "Frendejä" esitettiin toisesta kaudesta lähtien torstaisin iltakahdeksan ohjelmapaikalla.


title: Frendit

text: Ensimmäisellä tuotantokaudella esitellään sarjan kuusi päähenkilöä: Rachel Green, Monica Geller, Phoebe Buffay, Joey Tribbiani, Chandler Bing ja Ross Geller. Monican lukiovuosien paras ystävä Rachel saapuu Central Perk-kahvilaan jätettyään miehensä Barryn alttarille, tapaa kahvilassa Monicaan ja muuttaa tämän kämppikseksi. Monican isoveli Ross on eroamassa vaimostaan Carolista, josta on tullut lesbo ja joka odottaa heidän lastaan. Ross on rakastanut Rachelia lukiosta lähtien ja hän haluaa kovasti kertoa tunteistaan tälle, mutta ei ole riittävän rohkea kertoakseen. Joey on vaikeuksissa oleva ja vaatimattomissa rooleissa esiintyvä näyttelijä ja Phoebe on hieroja. Chandler on Joeyn kämppis, ja hän eroaa ensimmäisen kauden aikana tyttöystävästään Janicesta (Maggie Wheeler), joka kuitenkin palaa sarjaan usein myöhemmillä tuotantokausilla.


title: Frendit

text: Toisella tuotantokaudella Rachelille selviää, että Ross on Kiinassa matkustaessaan löytänyt vanhan ystävänsä Julien (Lauren Tom), jonka kanssa hän aloittaa seurustelun. Rachel yrittää kertoa Rossille tunteistaan ja he aloittavat lopulta seurustelusuhteen Rossin jätettyä Julien. Joey saa roolin kuvitteellisesta versiosta "Päivien viemää"-sarjassa tohtori Drake Ramorayna, mutta saa lopulta potkut. Monica alkaa tapailla Richardia (Tom Selleck), äskettäin eronnutta ja häntä 21 vuotta vanhempaa miestä. He eroavat tuotantokauden lopussa, kun selviää että toisin kuin Monica, Richard ei halua lasta.


title: Frendit

text: Kolmannella tuotantokaudella Rachel aloittaa työt Bloomingdale'sissa, hienostuneessa tavaratalomuotoisessa kauppaketjussa ja Ross tulee mustasukkaiseksi hänen kollegastaan Markista. Rachel päättää, että he pitävät pienen tauon seurustelusuhteestaan, jonka seurauksena loukkaantunut ja humalainen Ross pettää Rachelia, ja Rachel päättää että heidän suhteensa on ohi. Phoebe uskoo, ettei hänellä ole muuta perhettä kuin kaksossisko Ursula, mutta tulee yllättäen tietoiseksi velipuolestaan Frankista (Giovani Ribisi) ja biologisesta äidistään (Teri Garr). Joey aloittaa suhteen työkaverinsa Katen (Dina Meyer) kanssa ja Monica miljonääri Pete Beckerin (Jon Favreau) kanssa.


title: Frendit

text: Neljännellä tuotantokaudella Ross ja Rachel päätyvät hetkeksi yhteen, mutta Ross väittää edelleen heidän olleen tauolla, kun hän makasi toisen naisen kanssa. Joey tapailee näyttelijä Kathya, johon myös Chandler rakastuu. Phoebesta tulee sijaissynnyttäjä hänen veljensä ja hänen vaimonsa Alicen (Debra Jo Rupp) lapsille. Monica ja Rachel joutuvat vaihtamaan asuntoaan Joeyn ja Chandlerin kanssa hävittyään vedon, mutta onnistuvat saamaan asunnon takaisin suutelemalla minuutin toisiaan. Ross alkaa tapailla englantilaista Emilya (Helen Baxendale) ja tuotantokauden lopussa heidän häitään juhlitaan Lontoossa. Chandler ja Monica makaavat yhdessä ja Rachel ilmaantuu Rossin ja Emilyn häihin. Alttarilla, morsiamen ja häävieraiden järkytykseksi, Ross sanoo Emilyn sijasta Rachelin nimen.


title: Frendit

text: Viidennellä tuotantokaudella Monica ja Chandler yrittävät pitää seurustelusuhdettaan salassa ystäviltään. Phoebe synnyttää veljensä kolmoset sarjan sadannessa jaksossa. Rossin ja Emilyn avioliitto päättyy, koska Ross ei suostu lopettamaan ystävyyttään Rachelin kanssa, kuten Emily vaatii. Phoebe aloittaa seurustelusuhteen konstaapeli Garyn (Michael Rapaport) kanssa. Monica ja Chandler julkistavat suhteensa ystäviensä yllätykseksi ja iloksi. He päättävät mennä naimisiin Las Vegasissa, mutta muuttavat suunnitelmiaan nähtyään humalaiset Rossin ja Rachelin tulevan ulos hääkappelista.


title: Frendit

text: Kuudennella tuotantokaudella Ross ja Rachel, jotka tajuavat avioliittonsa olevan alkoholin alaisena tehty virhe, eroavat. Monica ja Chandler päättävät muuttaa Monican asuntoon ja Rachel muuttaa Phoeben luokse. Joey saa roolin televisiosarjassa "Mac and C.H.E.E.S.E", jossa hän näyttelee yhdessä robotin kanssa. Ross saa työpaikan New Yorkin yliopistosta ja aloittaa suhteen opiskelija Elizabethin (Alexandra Holden) kanssa. Phoeben ja Rachelin asunta palaa, joten Rachel muuttaa Joeyn luokse asumaan ja Phoebe Chandlerin ja Monican. Chandler kosii Monicaa kauden päätösjaksossa.


title: Frendit

text: Seitsemännellä tuotantokaudella seuraa erityisesti Monicaa ja Chandleria, jotka valmistelevat häitänsä. Joeyn televisiosarja "Mac and C.H.E.E.S.E" lakkautetaan, mutta hänelle tarjotaan takaisin työtään televisiosarjassa "Päivien viemää". Phoeben asunto kunnostetaan, mutta siellä onkin vain yksi iso makuuhuone alkuperäisen kahden sijasta, joten Rachel päättää jäädä asumaan Joeyn luokse. Kausi päättyy Monican ja Chandlerin häihin. Phoebe löytää piilotetun raskaustestin Monican kylpyhuoneesta ja uskovat hänen olevan raskaana. Lopussa katsojalle selviää, että raskaana onkin Rachel.


title: Frendit

text: Kahdeksannen tuotantokauden kolmessa ensimmäisessä jaksossa selvitetään Rachelin lapsen isää. Lopulta lapsen isäksi paljastuu Ross. Rachel ja Ross päättävät pitää lapsen, mutta eivät aloita uudelleen seurustelusuhdetta. Joey huomaa olevansa rakastunut Racheliin, mutta Rachel ei tunne samoin. Kauden lopussa Rachel synnyttää lapsen, jonka nimeää Emmaksi. Sairaalassa Rossin äiti antaa Rossille kihlasormuksen, koska haluaa hänen kosivan Rachelia. Ross ei ole innostunut ajatuksesta, mutta laittaa sormuksen takkinsa taskuun. Myöhemmin Rachel ja Joey ovat kahdestaan huoneessa. Joey etsii nenäliinaa Rachelille, nostaa Rossin takkia ja kihlasormus takin taskusta tippuu lattialle. Hän polvistuu, nostaa sormuksen ja kääntyy Racheliin päin. Rachel hyväksyy oletetun kosinnan.


title: Frendit

text: Yhdeksännen tuotantokauden alussa Ross ja Rachel elävät yhdessä kämppiksinä lapsensa Emman kanssa. Monica ja Chandler päättävät yrittää lasta kahdestaan. Phoebe alkaa tapailla Mike Hannigania (Paul Rudd) entisen poikaystävänsä Davidin (Hank Azaria) sijaan. Rachel ja Emma muuttavat Joeyn luokse asumaan kesken tuotantokauden ja Rachel ihastuu Joeyyn. Tuotantokauden lopulla ystävykset matkustavat Barbadokselle, jossa Rossilla on konferenssi. Joey ja hänen tyttöystävänsä Charlie (Aisha Tyler) eroavat ja Charlie aloittaa suhteen Rossin kanssa. Joeyn ja Rachelin tunteet palaavat ja tuotantokauden lopussa he suutelevat.


title: Frendit

text: Kymmenes tuotantokausi sulkee monia pitkäkestoisia juonenkäänteitä. Joey ja Rachel päättävät erota, sillä he ovat liian hyviä ystäviä. Phoebe ja Mike avioituvat. Monica ja Chandler päättävät adoptoida lapsen, ja lapsen äidiksi valikoituu Erica (Anna Faris). Tuotantokauden lopulla Erica synnyttää kaksoset – pojan, Jackin, ja tytön, Erican. Monica ja Chandler valmistautuvat muuttamaan asunnostaan suurempaan taloon, ja Joey suuttuu tulevista muutoksista. Rachel hyväksyy työn Pariisista, mutta Ross, joka tajuaa rakastavansa Rachelia, lähtee hänen peräänsä. Rachel ymmärtää rakastavansa edelleen Rossia ja päättää jäädä New Yorkiin. Sarjan päätösjakson viimeisessä kohtauksessa kaikki ystävykset lähtevät Central Perkiin viimeiselle kupille kahvia.


title: Frendit

text: David Crane ja Marta Kauffman alkoivat kehittää kolmea uutta televisiosarjan aloitusjaksoa, jotka esitettäisiin syksyllä 1994, sen jälkeen kun NBC oli peruuttanut heidän entisen sarjansa "Family Album" vuonna 1993. Kauffman ja Crane päättivät luoda NBC:lle sarjan "kuuden parikymppisen henkilön elämästä Manhanttanilla", koska heidän mielestään se sopisi parhaiten sinne. Crane ja Kauffman esittelivät idean Kevin Brightille, joka oli toiminut tuottajana heidän HBO-televisiokanavan sarjassaan "Dream On". Idea sarjaan sai alkunsa, kun Crane ja Kauffman pohtivat aikaa, jolloin he olivat lopettaneet koulun ja alkoivat elää yksin New Yorkissa; he tarkastelivat aikaa, jolloin tulevaisuus oli enemmänkin kysymysmerkki. He huomasivat konseptin mielenkiintoiseksi, sillä he uskoivat "kaikkien tietävän sen tunteen", ja koska he olivat itse kokeneet sen omassa elämässään. Joukko nimesi sarjan "Insomnia Cafeksi" ja laativat sarjasta seitsensivuisen esittelyn NBC:lle joulukuussa 1993.


title: Frendit

text: Samaan aikaan Warren Littlefield, NBC:n tuolloinen johtohenkilö, etsi komediaa, jossa nuoret asuvat yhdessä ja jakavat asuinkustannukset. Littlefield halusi nuorten jakavan muistettavia hetkiä ystäviensä kanssa, joista oli tullut "uusia, korvaavia perheenjäseniä". Littlefieldillä oli kuitenkin vaikeuksia toteuttaa ideaa, sillä hänen mielestään NBC:n kehittämät käsikirjoitukset olivat surkeita. Kun Kauffman, Crane ja Bright esittelivät "Insomnia Cafen", Littlefield vakuuttui siitä, että he tiesivät tarkalleen millaisia sarjan henkilöhahmot olisivat. NBC lupasi esittää sarjan ensimmäisen jakson, joka tarkoitti samalla sitä, että kanava olisi joutunut taloudelliseen vastuuseen, jos jaksoa ei olisi kuvattu. Kauffman ja Crane alkoivat käsikirjoittaa aloitusjaksoa sarjalle, jonka nimi oli nyt "Friends Like Us". Kirjoittaminen kesti kolme päivää. Littlefield halusi sarjan X-sukupolvelle, mutta kolmikko ei hyväksynyt tätä ideaa. Crane kertoi olevansa haluton luomaan sarjaa vain yhdelle sukupolvelle: hän halusi tuottaa sarjaa, jota katsoessaan jokainen voisi nauttia. NBC piti ensimmäisen jakson käsikirjoituksesta ja tilasi sarjan, jonka nimeksi muutettiin nyt "Six of One", johtuen lähinnä ABC:n televisiosarjasta "These Friends of Mine".


title: Frendit

text: Kun kävi ilmeiseksi, että projekti oli NBC:n suosiossa, Littlefield sai useita puhelinsoittoja eri agenteilta, jotka halusivat asiakkaansa osaksi sarjaa. Koe-esiintymiset järjestettiin New Yorkissa ja Los Angelesissa. Roolittajat valitsivat tuhannesta hakijasta 75 jatkoon. He, jotka kutsuttiin takaisin, pääsivät esiintymään Cranen, Kauffmanin ja Brightin eteen uudelleen. Lopulta useista varteenotettavista ehdokkaista jokaiseen rooliin oli ehdolla kolme tai neljä näyttelijää, jotka pääsivät esiintymään Les Moonvesille, joka toimi tuolloin Warner Bros. -yhtiön johtoportaassa.


title: Frendit

text: Sarjan luojat olivat työskennelleet David Schwimmerin kanssa aikaisemmin ja he kirjoittivatkin Rossin roolin hänelle. Cox halusi näytellä Monicaa, mutta tuottajat halusivat hänelle Rachelin roolin tämän "pirteyden ja energian" vuoksi. Koe-esiintymisen jälkeen Kauffman suostui Coxin ehdotukseen ja tämä sai Monican roolin. Matt LeBlanc koe-esiintyi Joeyn rooliin. Tuottajat eivät aluksi suunnitelleet Joeysta vähä-älyistä, mutta huomasivat sen olevan huomattava komiikan lähde. Vaikka Crane ja Kauffman eivät tuolloin halunneet LeBlancin saavan roolia, NBC kehotti heitä palkkaamaan hänet. Jennifer Aniston, Matthew Perry ja Lisa Kudrow palkattiin rooleihinsa koe-esiintymisen perusteella.


title: Frendit

text: Läpi sarjan ensimmäisen kauden käsikirjoitusta jouduttiin muokkaamaan näyttelijöille sopivaksi. Kauffman myönsi, että Joey sai kokonaan uuden ilmeen ja että vasta ensimmäisessä kiitospäivän ateria -jaksossa he tajusivat, kuinka hauskoja Monican neuroosit voivat olla.


title: Frendit

text: Pian sen jälkeen kun NBC päätti alkaa tuottaa "Frendejä", sarjan tuottajat Crane, Kauffman ja Bright vastaanottivat käsikirjoituksia, joita oli pääosin suunniteltu käytettäväksi julkaisemattomissa "Seinfeld"-jaksoissa. Kauffman ja Crane palkkasivat sarjaan seitsemän nuorta käsikirjoittajaa. Tuottajien mielestä käyttämällä sarjassa kuutta tasavertaista hahmoa, eikä korostamalla yhtä tai kahta, saisi mahdollisuuden lukemattomiin tarinoihin ja menestykseen. Valtaosa tarinoiden ideoista tuli käsikirjoittajilta, joskin myös näyttelijät saivat esittää omia ideoitaan. Käsikirjoittajat suunnittelivat aluksi suurta romanssia Joeyn ja Monican välille. Ajatus romanssista Rossin ja Rachelin välille syntyi, kun Kauffman ja Crane kirjoittivat sarjan aloitusjaksoa.


title: Frendit

text: Kaikki Frendien kymmenen tuotantokautta on saatavilla DVD;nä ja myös kaikki tuotantokaudet samassa paketissa. Kolmen ensimmäisen tuotantokauden yhteydessä on The Rembrandtsin musiikkivideo "I'll Be There for You", joka on koko sarjan tunnuskappale. Neljännen tuotantokauden yhteydessä on myös kaksi Lontooseen liittyvää erikoismateriaalia. Lisäksi kymmenennen kauden yhteydessä on lisämateriaalia mm. minidokummentteja "Friends of Friends" ja sarjan teon aikana sattuneita kommelluksia ja mokia.


title: Frendit

text: Sarjan päättymisen jälkeen vuonna 2004 LeBlanc allekirjoittautui sarjan spin-offiin nimeltä "Joey". Sarja seuraa Joeyn muuttoa Los Angelesiin, jossa hän voi jatkaa näyttelijän uraansa. Alkuperäisten "Frendien" tuottajat Kauffman ja Crane eivät olleet kiinnostuneita spin-offista, vaikkakin Bright suostui tuottamaan sarjaa yhdessä Scott Silverin ja Shana Goldberg-Meehanin kanssa. NBC mainosti sarjaa ja alkoi esittää sitä samalla ohjelmapaikalla kuin "Frendejä" aikaisemmin. Sarjan aloitusjaksoa katsoi 18,60 miljoonaa yhdysvaltalaiskatsojaa, mutta katsojaluvut tippuivat sarjan kahden tuotantokauden aikana. Ensimmäisellä kaudella sarjaa katsoi keskimäärin 10,20 miljoonaa katsojaa ja toisella tuotantokaudella 7,10 miljoonaa katsojaa. Viimeistä jaksoa 7. maaliskuuta 2006 katsoi 7,09 miljoonaa katsojaa; NBC hyllytti sarjan 15. toukokuuta 2006. Bright syytti NBC:n tuottajia, studiota ja muita tuottajia sarjan nopeasta pilaamisesta:


title: Frendit

text: Sarjan päättymistä seuranneet huhut elokuvasta ovat osoittautuneet paikkansapitämättömiksi. Huhut mahdollisesta elokuvasta käynnistyivät uudelleen vuonna 2008, kun "Sinkkuelämää"-televisiosarjan elokuvasovitus "Sex and the City – Sinkkuelämää" osoittautui menestykseksi. "The Daily Telegraph" uutisoi heinäkuussa 2008, että päänäyttelijät ovat suostuneet elokuvaan ja kuvausten on tarkoitus alkaa seuraavien 18 kuukauden aikana. Kysyttäessä elokuvasta Kudrow kertoi olevansa tietämätön moisista suunnitelmista, mutta ilmaisi kiinnostuksensa ideaan. Warner Bros. -yhtiö tiedotti, ettei se ole tekemässä sarjasta elokuvaa. Kudrow ja Cox kertoivat Associated Pressille tammikuussa 2010, etteivät sarjan tuottajat Crane ja Kauffman ole koskaan ottaneet heihin yhteyttä sarjaan perustuvan elokuvan tekemisestä.


title: Frendit

text: Sarjan toinen tuottaja Marta Kauffman kumosi huhtikuussa 2013 huhun, että tv-sarjaan tehtäisiin uusi kausi, ja samassa yhteydessä ilmoitti, ettei sarjasta tehdä elokuvaa.


title: Frendit

text: "Frendit" oli 62 kertaa ehdolla Emmy-palkinnon saajaksi, joista se voitti kuusi. Sarjan näyttelijöistä Courteney Cox oli ainoa, joka ei päässyt koskaan ehdokkaaksi. Viisi muuta näyttelijää joko voittivat Emmyt tai olivat ehdolla.


title: Blue1

text: Blue1 Oy oli SAS-konsernin kokonaan omistama suomalainen lentoyhtiö. Se lensi ensin itsenäisenä ja myöhemmin SAS:n tuotantoyhtiönä reittejä Suomen ja Skandinavian välillä. Nykyisin Blue1 osakkeet omistaa Cityjet.


title: Blue1

text: Yhtiö perustettiin vuonna 1988 nimellä "Air Botnia", perustajanaan mm. Finncomm Airlinesin pääomistaja ja toimitusjohtaja Juhani Pakari. Yhtiö harjoitti kotimaan matkustaja- ja rahtiliikennettä mm. Helsingistä Ylivieskaan. Ensimmäiset koneet olivat Embraer Bandeiranteja, myöhemmin kalustona oli BAe Jetstream-koneita.


title: Blue1

text: Tammikuussa 1998 SAS-konserni osti yhtiön. Vuonna 2003 Air Botnia otti uuden nimen Blue1, koska Botnia-nimen samankaltaisuus Bosnia-nimen kanssa aiheutti epäselvyyksiä yhtiön laajentuessa Keski-Euroopan reiteille. Yhtiö sai lokakuussa 2003 kaksi Avro RJ-100 -konetta. Ensimmäinen kone (OH-SAM) saapui 22. lokakuuta ja aloitti liikennöinnin 26. lokakuuta. Toinen kone (OH-SAN) saapui 31. lokakuuta. Pian tämän jälkeen vuonna 2004 yhtiö aloitti Suomen sisäiset lennot halpalentoyhtiökonseptilla Flying Finn -yhtiön mallin mukaan ja liittyi Star Alliance -yhtymään ensimmäisenä alueellisena jäsenenä. Yhtiö liittyi allianssiin lokakuussa 2010 ja erosi marraskuussa 2013.


title: Blue1

text: Reittivalikoimaa laajennettiin Pohjoismaihin, ja SAS:n omistuksessa Blue1:n keskeiseksi tehtäväksi tuli toimia syöttöliikenneyhtiönä SAS:lle. Samalla Suomen sisäistä liikennettä laajennettiin, ja myöhemmin ryhdyttiin liikennöimään myös Keski- ja Etelä-Euroopan useisiin suuriin kaupunkeihin sekä kesäkaudella myös Etelä-Euroopan turistikohteisiin.


title: Blue1

text: Blue1 siirtyi yhden konetyypin laivueeseen. Vanhojen Avro RJ85- sekä McDonnell Douglas MD-90 -koneiden tilalle hankittiin leasing-sopimuksella vuokrattuja 115-paikkaisia Boeing 717-koneita. Alun perin ne piti muokata 120-paikkaisiksi, mutta tätä ei tehty. Blue1 tavoitteli uusilla koneilla entistä enemmän liikematkustajia ja avasi uusia reittejä muun muassa Helsingistä Müncheniin ja Amsterdamiin ja Lappeenrannasta Kööpenhaminaan. Reitit kuitenkin lopetettiin vuonna 2011. Blue1 ilmoitti keskittyvän Pohjoismaiden välisiin reitteihin.


title: Blue1

text: 1. marraskuuta 2012 alkaen Blue1 alkoi toimia tuotantoyhtiönä SAS:lle. Tämä tarkoittaa sitä, että Blue1:n lentojen markkinointi siirtyi SAS:lle, ja samalla lennonnumeroihin vaihtui Blue1:n tunnuksen KF tilalle SAS:n tunnus, SK. Samalla verkkosivusto Blue1.fi korvattiin sivustolla www.sas.fi.


title: Blue1

text: Säännöllinen liikennöinti Suomessa lopetettiin, viimeisenä Helsinki–Vaasa-reitti 18.8.2013. Blue1 lensi kuitenkin Helsingistä talvikaudella Kittilään ja Kuusamoon.


title: Blue1

text: Blue1 on jonkin verran poikennut aiemmin ilmoitetusta Pohjoismaihin keskittymisestä. Se lensi muun muassa Helsingistä Nizzaan ympäri vuoden, tosin harvakseltaan. Toisaalta vuonna 2014 luovuttiin Pohjoismaiden ulkopuolisista reiteistä kokonaan. Yrityksen toiminta supistui viimeisinä vuosina voimakkaasti, ja siitä on tiedotettu hyvin suppeasti. Yhtiö ilmoitti 17.6.2014 aloittavansa YT-neuvottelut, joiden tarkoitus oli vähentää jopa puolet henkilöstöstä, eli noin 160 työntekijää, koska koneiden määrä vähennettiin 9:stä 5:een.


title: Blue1

text: Lokakuussa 2015 SAS ilmoitti myyvänsä Blue1:n irlantilaiselle CityJetille.Yrityskauppa liittyi järjestelyyn, jossa SAS vuokraa Cityjetiltä kahdeksan uutta kanadalaista Bombardier CRJ900-lentokonetta. Samalla SAS luovuttaa Blue1 osakkeet Cityjetille.


title: Blue1

text: Poistuvat 717:t oli tarkoitus korvata emoyhtiö SAS:n laivastosta siirrettävillä Boeing 737-600 -koneilla, jotka olisivat kuitenkin olleet SAS:san väreissä. Myöhemmin SAS kuitenkin ilmoitti, ettei näin tapahdu, vaan se pohtii vaihtoehtoisia suunnitelmia.


title: Blue1

text: Blue1 lenti reittilentoja pääasiassa Helsinki-Vantaan ja Tukholman Arlandan lentoasemilta. Yhtiö lensi myös vaihteleviin sesonki kohteisiin, kesällä etenkin Välimeren seudun maihin ja talvella Pohjois-Suomen hiihtokeskuksiin.


title: Blue1

text: Viimeisiä kohteita, johon Blue1 lensi omalla laivastollaan.


title: Determinismi

text: Determinismi eli lainalaisuusoppi on filosofian näkökanta, jonka mukaan kaikilla asioilla on syynsä. Tästä seuraa, että maailman syy-seuraus -suhteet muodostavat ketjun, joka määrää kaikki tapahtumat. Determinismin mukaan kaikki, mikä tapahtuu, tapahtuu välttämättä, eikä mikään voisi tapahtua toisin. Vastaavasti indeterministit sanovat, että todellisuudessa on satunnaisuutta eivätkä kaikki tapahtumat seuraa välttämättä edellisistä. Determinismiin voi liittyä myös ennaltamääräytyvyys: joku tai jokin on määrännyt etukäteen kaikkien tapahtumien lopputuloksen, eli tapahtumat kulkevat kohti jotain tiettyä päämäärää, kuten esimerkiksi predestinaatio-opissa.


title: Determinismi

text: Determinismi pohjautuu pääasiassa syy-seuraus -suhteeseen eli kausaliteettiin. Kausaliteetilla tarkoitetaan kahden ilmiön suhdetta, jossa ensimmäinen aiheuttaa toisen. Sitä pidetään yleisesti pätevänä arkiajattelussa ja enimmäkseen myös fysiikassa. Newtonilaisen mekaniikan mukaisesti on ajateltu, että jos kahteen täysin samanlaiseen kappaleeseen vaikuttavat täysin samanlaiset voimat, ne käyttäytyvät samalla tavalla. Klassista mekaniikkaa onkin pidetty yhtenä suurimmista determinismin auktoriteeteista, vaikka Newton itse ei uskonutkaan determinismiin. David Humen kuuluisa kausaalisuuden kritiikki ei varsinaisesti koske kausaalisuuden olemassaoloa vaan väitettä, että voisimme johtaa kausaalisuuden järjestämme.


title: Determinismi

text: Pierre-Simon Laplace kehitti mekanistisen luonnonfilosofian kiteytykseksi Laplacen demoniksi sittemmin kutsutun fiktiivisen hahmon. Laplacen demoni on subjekti, joka tietää kaiken aiemmin vallinneista asiatiloista, nyt vallitsevista asiatiloista ja asiatiloja ohjaavista luonnonlaeista. Näillä tiedoilla demoni kykenee ennustamaan täysin varmasti kaiken mitä tulevaisuudessa tapahtuu.


title: Determinismi

text: Monet filosofit ovat ajatelleet, että determinismi ei ole yhteensovitettavissa vapaan tahdon kanssa. Heidän mukaansa ei voida sanoa, että subjekti toimii vapaasti, jos tämä ei syy-seuraus -ketjun tuloksena kykene tekemään kuin yhden valinnan. Deterministisessä maailmassa jokainen subjektin tekemä teko on väistämätön eikä subjekti voi todellisuudessa valita mitä hän tekee eri tilanteissa. Väitteen aiheuttamat filosofiset ongelmat liittyvät vahvasti etiikkaan.


title: Determinismi

text: Kvanttimekaniikka ja erityisesti Kööpenhaminan tulkinta on haastanut determinismin modernissa fysiikassa. Tulkinnan mukaan mittauksissa saatavat tulokset ilmentävät todellisuuden perimmiltään indeterminististä luonnetta. Esimerkiksi Tarja Kallio-Tammisen mukaan "kvanttimekaniikka ei mahdu Laplacen olettamaan superdeterministiseen ja reduktionistiseen maailmaan".


title: Determinismi

text: Tietotekniikan näkökulmasta determinismi voidaan selittää esimerkiksi niin, että deterministisessä järjestelmässä on omissa "kuplissaan" toimivia yksiköitä joilla on rajallinen määrä eri syötevaihtoehtoja, rajallinen määrä eri operaatioita syötteiden ja nykyisen tilan tai aiempien tulosten välillä sekä näiden pohjalta rajallinen määrä eri tulosvaihtoehtoja. Jos jokin yksikkö saa syötteekseen toisen yksikön tuloksen, se ei tiedä eikä välitä miten tulokseen on päästy, vaan muokkaa omaa tilaansa ja tulostaan ainoastaan syötteen perusteella. Jos jokin prosessi on tällä tavoin deterministinen, se voidaan mallintaa tietokoneella aukottomasti. Rajallinen määrä voi olla ihmisen näkökulmasta pieni tai suuri, jopa vaikeasti käsitettävä, mutta silti rajallinen. Jos tietokoneen näyttötila on 1024x768 pikseliä ja väriavaruus 24-bittinen, voi millä tahansa kuvan 786 432 pikselistä olla mikä tahansa 16 777 216 väristä toisistaan riippumatta. Lukumäärä on huima, mutta osoitettavissa ja laskettavissa.


title: Determinismi

text: Jos teoreettiselle Turingin koneelle annetaan riittävän iso "kupla" eli tarpeeksi muistia ja aikaa, sillä on mahdollista mallintaa mikä tahansa deterministinen prosessi. Teoriassa äärettömällä muistilla ja suoritinteholla myös täysin ei-deterministinen prosessi olisi mallinnettavissa, mutta siihen kuluisi kaikesta huolimatta äärettömästi aikaa. Mikään käytännön tietokone ei voi kuitenkaan saada ääretöntä muistia tai suoritintehoa, eikä sen saamia tuloksia voida tarkastella äärettömän ajan päästä.


title: Determinismi

text: Tietokonepelin deterministisyyttä voidaan arvioida siltä pohjalta, montako eri tapaa pelaajalla on ratkaista peli ja selviytyä voittajana tai häviäjänä.


title: Determinismi

text: Determinismi on huomioitava seikka myös salakirjoituksessa ja salakirjoituksen murtamisessa sekä tiedon aitouden ja virheettömyyden tarkistamisessa.


title: Determinismi

text: Enigman samoin kuin Lorenzin näennäisen satunnainen avainvirta riippui koneen alkuasetuksista ja oli toistettavissa asettamalla koneeseen samat alkuasetukset. Koska vaihtoehtoja alkuasetuksiin oli rajallinen määrä, Bletchley Parkin kryptoanalyytikot pystyivät selvittämään ensin yrityksen ja erehdyksen kautta sekä sittemmin matemaattisin, loogisin ja automatisoiduin menetelmin koneiden toiminnan ja purkamaan akselivaltojen viestejä selvitettyään koodaukseen käytetyt alkuasetukset.


title: Determinismi

text: Tarkistussummat kuten CRC ja Hash ovat deterministisiä sillä esimerkiksi 32-bittinen tarkistussumma voi sisältää vain vajaat 4,3 miljardia vaihtoehtoa. Määrä on pieni verrattuna aiempaan esimerkkiin näytön sisällöstä. Vaikka on epätodennäköistä että kaksi saman kokoista tiedostoa joilla on eri sisältö, saisivat saman tarkisteen, on tarkisteen luomiseen käytettyä algoritmia tutkien ja systemaattisesti eri syötteitä kokeillen mahdollista selvittää mitkä kaikki syötteet saavat saman tarkisteen. Syntymäpäiväperiaatteeseen verrattavasti on äkkinäistä olettamaa vastaan melko todennäköistä että jo alle 32 bitin mittaisista syötteistä löytyy vähintään kaksi sellaista jotka saavat saman 32-bittisen tarkisteen. Silti on hyvin epätodennäköistä että syötteet olisivat saman pituiset tai erityisen lähekkäiset.


title: Indeterminismi

text: Indeterminismi "(lat.)" tai epädeterminismi tai satunnaisuusoppi on filosofian näkökanta, jonka mukaan ainakin jotkin tapahtumat ovat edeltä käsin määräytymättömiä. Indeterminismissä mitkään edeltävät syyt eivät ehdottomasti määrää toimintaa, vaan ainakin osa tapahtumista on sillä tavoin määräytymättömiä, että ne olisivat voineet tai voisivat tapahtua toisinkin. Satunnaisuusopissa ihmisellä on tahdonvapaus siinä mielessä, että hän joutuessaan valitsemaan eri toimimismahdollisuuksien välillä, itse suorittaa valinnan. Tämän mukaan tapahtuminen ei noudata mitään poikkeuksetonta lakia eikä ole ehdotonta kausaliteettia. Se on determinismin vastakohta.


title: Indeterminismi

text: Indeterminismistä puhuttaessa erotellaan usein ennustamattomuus ja satunnaisuus, jotka ovat eri asioita. Esimerkiksi kaaosteoriassa tutusta vertauksessa perhosen siivenisku Brasiliassa voi aiheuttaa myöhemmin myrskyn Teksasissa. Idean keksijä havaitsi tämän kun teki sääennustuksia ja huomasi, että esimerkiksi lukujen pieni pyöristys aiheutti sääsimulaatiossa suuria muutoksia lopputuloksessa. Systeemin monimutkaisuuden takia on käytännössä mahdotonta tehdä pitkän ajan luotettavia sääennustuksia. Kuitenkin kaaosteorian malleissa järjestelmät ovat yleensä deterministisiä.


title: Indeterminismi

text: Indeterminismi ja satunnaisuus ovat kaaosteoriasta erilaisia siinä mielessä, että ainakin osalle tapahtumista ei ole välttämätöntä syytä.


title: Indeterminismi

text: Satunnaisuusopin peruspuutteena on, että miksi jotkin tapahtumat voi selittää etsimällä syitä ja syiden syitä kenties aina ensimmäiseen liikkumattomaan saakka esim. alkuräjähdykseen tai Jumalaan, mutta joidenkin luonnontapahtumien kohdalla täytyy vain pysähtyä.


title: Indeterminismi

text: Nykyisessä fysiikassa on laajalti hylätty determinismi 1900-luvun alussa kvanttimekaniikan kehittyessä. Kvanttimekaniikan mukaan yksittäisen hiukkasen käyttäytymistä ei voi täysin ennakoida. Tämä on johtanut todennäköisyystulkintaan mikromaailman ilmiöiden tarkastelussa. Esimerkiksi kvanttimekaanisessa atomimallissa tehdään ennusteita, jotka kertovat todennäköisyyden, jolla elektroni on tietyssä kohdassa ytimien ympärillä. Eri todennäköisyyksillä ”haaroilla” on erilaiset ”painot” - jotkut haarat ilmenevät paljon voimakkaammin kuin toiset. Eri haaroilla voi myös olla peittymiä, joista seuraa interferenssi-ilmiöitä. Kvanttimekaniikassa syyn ja seurauksen laki eli kausaalilaki joutuu uuteen valoon. Tämä lainalaisuus on keskeinen periaate klassisessa fysiikassa ja siihen perustuvassa tekniikassa. Sinänsä deterministinen käsitys luonnossa vallitsemista vääjäämättömästä lainalaisuudesta on totta, mutta fysiikka ei enää tue Newtonin mekanistista determinismiä. Tilalle tulivat tilastolliset säännönmukaisuudet.


title: Indeterminismi

text: Jos tutkitaan elektronin (tai hiukkasen) paikkaa ja nopeutta tarvitaan mittauksissa tiedon välittäjää esimerkiksi valoa. Jos säteily on lyhytaaltoista, elektronin paikka voidaan määrittää tarkasti valon interferenssin avulla. Tällöin säteilyn aallonpituus on paikan tarkkuuden mitta. Fotonin törmätessä elektroniin ja sirotessa siitä elektronin nopeus muuttuu. Tästä muutoksesta ei saada tietoa. Jos käytetään pitempiaaltoista säteilyä, fotonit muuttavat vähemmän elektronin nopeutta. Suuremman aallonpituuden vuoksi elektronin (hiukkasen) paikan määritys on epätarkempi. Mikromaailmassa mittaustarkkuudella on teoreettinen raja, jota ei mittausteknisillä parannuksilla voida ylittää. Kyseessä on aaltohiukkasdualismista johtuva mikromaailman perusominaisuus. Tämän Heisenbergin epätarkkuusperiaatteen mukaan on mahdotonta tuntea tai mitata hiukkasen paikka ja liikemäärä (nopeus) samanaikaisesti tarkasti. Yleinen tulkinta kvanttimekaniikassa on mm. Kööpenhaminan tulkinta.


title: Indeterminismi

text: Esimerkiksi kun havaitaan uraaniatomin hajoamista ei voida sanoa milloin hajoamista tapahtuu. Sitä ei aiheuta ulkopuolinen voima ja järjestelmä on nykyfysiikan käsityksen mukaan satunnainen. Kun havaitaan suuria joukkoja uraaniatomeja voidaan tehdä tilastollisia yleistyksiä milloin uraaniydin todennäköisesti hajoaa, mutta tätä ei voida soveltaa yksittäiseen atomiin.


title: Indeterminismi

text: Kvanttimekaniikan vastavetona pyrittiin etsimään piilomuuttujateorioita. Näiden pohjaoletuksena on, että ehkä kvanttimekaniikka on deterministinen, muttemme pysty joistain syystä havaitsemaan niiden syytä. Vertauskuvana käytettiin esimerkiksi pörssikursseja - ennustamattomia, mutta niiden takana voi olla syy-seuraussuhde, vaikka olemme kykenemättömiä sitä havaitsemaan. Tätä tutkittaessa tehtiin Bellin teoreema, joka vei jalansijaa piilomuuttujateorioilta.


title: Indeterminismi

text: Klassisen fysiikan vision kaatuminen 1900-luvun alussa ei kuitenkaan tuhoa determinismiä kokonaan. Aaltofunktioiden – kvanttimekaniikan todennäköisyysaaltojen – aikakehys noudattaa täsmällisiä matemaattisia sääntöjä, kuten Schrödingerin yhtälöä. Siinä tapahtumien todennäköisyydet määräytyvät tarkasti sen sijaan, että itse tapahtumat määräytyvät tarkasti, mutta todennäköisyydet määräytyvät kuitenkin perinteisessä kvanttiteoriassa täydellisesti. Sen osoittaminen, onko hiukkasfysiikka pohjimmiltaan lainalainen vai satunnainen, ei ole nykyisellä tekniikalla mahdollista.


title: Indeterminismi

text: Atomioppiin pohjautuvaa epädeterminismiä kehitti Epikuros. Hän oli tyytymätön ankaraan determinismiin, jota esimerkiksi stoalaiset edustivat. Heidän deterministisessä käsityksessä kaikki tapahtuu vääjäämättä pienintä piirtoa myöten. Lukijan silmät siirtyvät riviltä riville tarkalleen samassa tahdissa kuin edellisenkin maailmankaikkeuden aikana. Ja sama pätee kaikkeen muuhunkin, Epikuroksen mallissa atomit saattavat silloin tällöin poiketa radoiltaan, vaikkeivät olekaan törmänneet mihinkään. Kaikki pienet korvanraaputukset eivät siis välttämättä ole ennalta määrättyjä.


title: Indeterminismi

text: Determinismistä kirjoitettaessa usein pidetään sitä ongelmallisena tahdonvapauden kanssa. Indeterminismi ei välttämättä tuota tähän mitään ratkaisua. Jos ajatellaan, että ihmisessä vaikuttaa satunnaisia indeterministisiä ilmiöitä, kuten esimerkiksi hiilen radioaktiivinen isotooppi C-14 niin tämä ei näytä tuovan ratkaisua vapaan tahdon ongelmaan, koska jos satunnainen radiohiilen hajoaminen vaikuttaa aivojen synapsissa olevan elektronin kulkemaan tiettyyn suuntaan ja tämän seurauksena valitset tietyn työpaikan ei päätöksenteko vaikuta olevan yhtään vapaampaa kuin determinismissä vaan vapaina pidetyt teot muuttuisivat arpomiseksi.


title: Indeterminismi

text: Ajatuskokeen ohella muutenkin tiedetään, että kvanttimekaaniset ilmiöt ovat melko pienet makroskooppisessa kokoluokassa, johon aivojen synapsit kuuluvat. Molekyylien koko ja aivojen korkea lämpötila tarkoittavat, että kvantti-ilmiöiden vaikutus lienee ihmisessä vähäinen. Ihmisen toiminta on pääosin sähkökemiallisella tasolla tapahtuvaa.


title: Indeterminismi

text: Filosofiassa on pohdittu myös paljon tapoja joilla ihmismieli voi syntyä ja onko niillä tahdonvapautta. Lähestymistapoja voidaan luokitella kolmeen pääryhmään ja niiden alalajeihin dualismiin ja reduktionistisiin tapoihin. Dualismissa tietoisuus on itsenäinen ruumiiton subjekti, jolla ei ole avaruudellisia ulottuvuuksia, kuten materiaalisilla esineillä, vaikka monilla lienee tunne, että tietoisuus sijaitsee jossakin korvien välissä ja silmien takana. Materiaalinen ja henkinen todellisuus nähdään tässä toisistaan riippumattomina. Toinen tapa lähestyä asiaa on reduktionistinen – siinä pyritään palauttamaan tietoisuus johonkin luonnonilmiöön. Kolmannessa tavassa tietoisuus nähdään luonnon ja sosiaalisen ympäristön vuorovaikutuksen tulokseksi.


title: Indeterminismi

text: Reduktionististen teorioiden osa-alueita voi kuvata mm. kolmella alakäsitteellä: behavioristinen, tietokonemetafora ja konnektionistinen. Behavioristisessa näkökannassa lähtökohtana on, että psyykkiset prosessit ilmenevät ulkoisessa käyttäytymisessä. Sen keskeisiä ongelmia on, että yksi ja sama stimulus tuottaa erilaisia reaktioita, eikä siihen näytä olevan erityistä havaittavaa syytä.


title: Indeterminismi

text: Tietokonemallissa oletetaan, että kenties ihmisaivot toimivat tietokoneiden tavoin. Menettelytavassa on huomioitu, että monet tehtävät, jotka ihmiset kykenevät tekemään hyvin sujuvat myös tietokoneilta. Käsitetään, että symbolien käsittelyyn ja matemaattiseen logiikkaan perustuva vahva tekoäly voisi yhtä hyvin olla ihmisen aivojen metaforana. Sen innoittamana muistista on etsitty muistipaikkoja ja neuraalista koodia, valitettavasti huonolla menestyksellä.


title: Indeterminismi

text: Ihmismielen toimintaperiaatteiden vertaaminen koneeseen ei ole uusi ilmiö. Antiikista lähtien tietoisuuden toimintaa on verrattu katapulttiin, väkipyörästöön, paineilmalaitteistoon ja teollisen aikakauden alussa sorvin kaltaisiin koneisiin, aina kulloisenkin uutuuden innoittamana. Uusimpien joukossa vertailujen saralla on tietoisuuden vertaaminen kvanttitietokoneen toimintaan. Vertauskuvat ovat aina osoittautuneet hatariksi, ja niin on käymässä myös tietokonemetaforalle.


title: Indeterminismi

text: Kolmas palauttava lähestymistapa on konnektionistinen ajattelutapa. Tässä pyritään simuloimaan aivosolujen toimintaa neuroverkkoja simuloivalla laitteella. Siinä pyritään irti tietokonelähestymistavasta, mutta vastaesimerkkinä tähän on sanottu, että se, että lentokone ei räpytä siipiään ei tarkoita, ettei se lennä. Toisin sanoin tietoisuuden voi mahdollisesti rakentaa muutenkin kuin ihmisaivoja mukailemalla.


title: Indeterminismi

text: Tietotekniikassa käytetään etenkin kryptografiassa ja verkkokasinoissa fysikaalisesti satunnaisia ilmiöitä tuottamaan satunnaisuutta (lämpökohina, ilmakehän vaihtelut, radioaktiivisuus jne.) Tietokoneet itsessään eivät kykene tuottamaan satunnaisuutta ja tämän takia täytyy olla fysikaalinen lähde, että saadaan puhtaasti satunnaisia merkkejä, dataa ja symboleita. Tietokoneiden tuottamaa näennäistä satunnaisnumeroa kutsutaan pseudosatunnaiseksi. Se ei ole satunnaista samalla tavalla kuin esimerkiksi kuusisivuisen nopan heittäminen vaan deterministinen algoritmi tuottaa sitä ja ne ajan kanssa toistavat itseään.


title: Indeterminismi

text: Kvanttimekaniikasta:


title: Indeterminismi

text: Tahdonvapaudesta:


title: SAS

text: Lyhenne SAS voi viitata seuraaviin:


title: Scandinavian Airlines

text: Scandinavian Airlines, usein lyhennetty muotoon SAS, aiemmin Scandinavian Airlines System on Ruotsin ja Tanskan kansallinen lentoyhtiö, sekä Skandinavian suurin lentoyhtiö.


title: Scandinavian Airlines

text: SAS Groupin osana toimiva sekä Star Alliancen perustajajäsenlentoyhtiö operoi lentoja 161 koneellaan 119 kohteeseen. SAS:n pääsolmukohta on Kööpenhaminan lentoasema, josta yhtiö lentää yli viiteenkymmeneen kaupunkiin Europassa. Oslo-Gardermoenin lentoasema sekä Tukholma-Arlandan lentoasema kolmellakymmenellä eurooppalaisella kohteellaan ovat muita pääsolmukohtia. Näiden lisäksi SAS:lla on pienempiä solmukohtia Bergenin lentoasemalla, Göteborg-Landvetterin lentoasemalla, Stavangerin lentoasemalla sekä Trondheimin lentoasemalla.


title: Scandinavian Airlines

text: Marraskuussa 2015 alkaneen ja lokakuussa 2016 päättyneen tilikauden aikana yhtiön lennoilla kulki noin 29 miljoonaa matkustajaa, joista noin 1,3 miljoonaa tilauslennoilla. Yhtiön liikevaihto oli noin 39,5 miljardia Ruotsin kruunua ja nettotulos 1,3 miljardia Ruotsin kruunua.


title: Scandinavian Airlines

text: SAS:n laivasto koostuu Airbus A319, A320, A321, A330, A340, Boeing 737-600, 737-700, 737-800 ja Bombardier CRJ 900 -lentokoneista.


title: Scandinavian Airlines

text: SAS on vuonna 2017 johtava lentoyhtiö Pohjoismaissa, ja se on myös Star Alliancen perustajajäsen. Täysipäiväisiä työntekijöitä SAS:lla on 10 710.


title: Scandinavian Airlines

text: Lentoyhtiö syntyi elokuussa vuonna 1946, kun Tanskan, Ruotsin ja Norjan valtioiden lentoyhtiöt Det Danske Luftfartselskab A/S, Det Norske Luftfartsrederi ja Svensk Interkontinental Lufttrafik AB perustivat yhteisyrityksen lentämään maanosien välistä liikennettä Skandinaviasta. Yhtiöt aloittivat tämän jälkeen yhteistoiminnan Euroopan reiteillä 1948 ja lopulta yhdistyivät nykyiseksi SAS-konsortioksi 1951.


title: Scandinavian Airlines

text: SAS hankki itselleen asteittain enemmän hallintaa Skandinavian lentomarkkinoista ostamalla osittain tai kokonaan paikallisia lentoyhtiöitä, kuten Braathens ja Widerøe Norjassa, Linjeflyg ja Skyways Ruotsissa, sekä Cimber Tanskassa. Vuonna 1989 SAS osti 18,4 % osuuden Continental Airlinesin emoyhtiöstä Texas Air Corporationista pyrkimyksenä luoda maailmanlaajuinen allianssi. Myöhemmin tämä osuus myytiin eteenpäin. 1990-luvulla SAS osti 20 % osuuden British Midlandsista. SAS osti 95 % Spanairista, Espanjan toiseksi suurimmasta lentoyhtiöstä. SAS osti myös Air Greenlandista 95 % osuuden.


title: Scandinavian Airlines

text: Toukokuussa 1997 SAS perusti maailmanlaajuisen lentoyhtiöallianssi Star Alliancen Air Canadan, Lufthansan, Thai Airways Internationalin ja United Airlinesin kanssa. Neljää vuotta aiemmin SAS yritti epäonnistuneesti yhdistyä KLM:n, Austrian Airlinesin ja jo-lakkautetun Swissairin kanssa. Tämän suunnitelman nimi oli "Alcazar", ja sen tavoitteena oli luoda Euroopan suurin lentoyhtiö, Symphony.


title: Scandinavian Airlines

text: Scandinavian Airlines osti Braathensin vuonna 2001. Nimeä "SAS Braathens" käytettiin vuodesta 2005 vuoden 2007 kesäkuun ensimmäiseen päivään saakka, jolloin Norjan-toiminnoista muodostettiin "SAS Norge". Vuonna 2003 yhtiö perusti halpalentoyhtiön SAS Snowflake. Snowflake lopetti toimintansa 21.10.2004.


title: Scandinavian Airlines

text: Vuonna 2004 SAS jaettiin neljään yhtiöön: SAS Scandinavian Airlines Sverige AB, SAS Scandinavian Airlines Danmark A/S, SAS Braathens AS ja SAS Scandinavian International AS. SAS Braathens uudelleenbrändättiin SAS Scandinavian Airlines Norge AS:ksi vuonna 2007. Vuonna 2009 neljä yhtiötä yhdistettiin jälleen yhdeksi, ja SAS Scandinavian System AB syntyi.


title: Scandinavian Airlines

text: Lokakuussa 2006 SAS:n konsernijohtajana aloitti Mats Jansson. Janssonin aikana SAS oli rankasti tappiollinen yhtiö, minkä takia se on joutunut tekemään rajuja leikkauksia. Elokuussa 2010 Janssonin kerrottiin lähtevän SAS:sta syksyn aikana.


title: Scandinavian Airlines

text: 27. kesäkuuta 2018 Norjan valtio ilmoitti että se oli myynyt kaikki sen omistamat osakkeet institutionaalisille sijoittajille hintaan 63 miljoonaa euroa. . SAS ei siis enää ole norjalainen yhtiö.


title: Scandinavian Airlines

text: Ruotsi omistaa edelleen 14,8% ja Tanska 14,2 % SAS:sta, mikä tekee edelleen niistä yhtiön suurimpia omistajia.


title: Scandinavian Airlines

text: Tässä tilastossa on SAS:n kiireisimmät lentokentät, tilanne maaliskuulta 2014.


title: Scandinavian Airlines

text: Loppuvuonna 2007 SAS:n kanadalaisvalmisteiset Bombardier Dash-8-400 -potkuriturbiinikoneet joutuivat vakaviin vaaratilanteisiin kahdeksan kertaa. Syyn todettiin olevan laskutelineissä.SAS ilmoitti 28.10.2007 lopettavansa Dash-8-400 konetyypillä operoinnin kokonaan.


title: Scandinavian Airlines

text: Seuraavissa paikoissa on SAS:n lounge-tilat:


title: Scandinavian Airlines

text: SAS:n kanta-asiakasohjelman nimi on EuroBonus. Jäsenet ansaitsevat pisteitä kaikilla SAS:n ja Widerøen lennoilla, kuten myös kaikilla Star Alliance-lennoilla. EuroBonuksella on yli 4,7 miljoonaa jäsentä.


title: Scandinavian Airlines

text: Vuosina 1984–1994 SAS liikennöi ilmatyynyalusreittiä Malmön ja Kööpenhaminan lentoaseman välillä. Matkustajat pystyivät ilmoittumaan lennoilleen Malmössä ja ilmatyynyalukset toimivat ns. jatkolentoina Kööpenhaminaan. Vuonna 1994 ilmatyynyaluspalvelu korvattiin lautalla, joka jatkoi toimintaansa kunnes Juutinrauman silta avattiin vuonna 2000 ja Malmöstä pääsi Kööpenhaminaan junalla.


title: Scandinavian Airlines

text: SAS tarjoaa langattoman Internet-yhteyden kymmenessä 737-800-lentokoneessa sekä useissa pitkänmatkankoneissa. Wi-Fi on ilmainen EuroBonus Gold ja -Diamond-kortinhaltijoille, sekä Business- tai SAS Plus -lipun ostaneille matkustajille. Loput matkustajat pystyvät ostamaan Internet-yhteyden kuudella eurolla tai tuhannella EuroBonus-pisteellä Skandinaviassa ja muualla Euroopassa lentäessä. Pidemmillä lennoilla Wi-Fi maksaa 15 euroa tai 3 000 EuroBonus-pistettä.


title: Augustinus

text: Aurelius Augustinus (13. marraskuuta 354 – 28. elokuuta 430) oli läntisen kristillisen kirkon merkittävin kirkkoisä, joka teki huomattavaa työtä filosofian ja teologian yhteensovittamisessa. Hän on katolisen kirkon merkittävimpiä ja arvostetuimpia teologeja ja kirkonopettajia ja hänet tunnetaan latinankielisellä lisänimellä "Doctor gratiae" eli "armon tohtori". Myös protestantit, erityisesti kalvinistit, pitävät häntä protestanttisuuden henkisenä isänä, sillä Martti Luther sai paljon vaikutteita hänen pelastusta ja armoa koskevista opeistaan. Lännessä hänen juhlaansa vietetään 28. elokuuta. Samoin Augustinuksen äitiä Monicaa (322 – 387) kunnioitetaan pyhimyksenä.


title: Augustinus

text: Vapaa tahto oli eräs Augustinuksen käsittelemiä ongelmia. Hän pohti, voiko ihmisen tuomita helvettiin pahojen tekojen takia, jos hän ei itse toimi oman tahtonsa mukaan tai ei tunne kristillisiä opetuksia. Erityisesti pelagiolaiskiistassa Augustinus korosti armon olevan pelastuksen edellytys. Ihmisen tahto oli Augustinuksen mukaan alun perin tehty vapaaksi, mutta synnin vuoksi sittemmin turmeltunut ja rappeutunut. Toisin kuin protestantismissa usein on tulkittu, Augustinus ei kuitenkaan kumonnut ajatusta ihmisen vapaasta tahdosta. Augustinuksen korostus oli, että sekä Jumalan suvereeni armo että ihmisen vapaa tahto täytyy hyväksyä.


title: Augustinus

text: Augustinuksella oli myös merkittäviä perusteluja kristillisten arvojen levittämiselle maan päällä. Vaikka hänellä olikin teologisena filosofina hyvä tarkoitus, hänen kirjoituksiaan ja niiden tulkintoja on myöhemmin käytetty etsittäessä syytä ja oikeutusta ristiretkille, noitavainoille ja kirjarovioille. Erityisesti donatolaiskiistassa Augustinus asettui kannattamaan valtiovallan puuttumista uskonnollisten kiistojen ratkaisuun.


title: Augustinus

text: Augustinus eli Rooman valtakunnan myrskyisten vuosien aikana. Hänen lapsuudessaan keisari Julianus Luopio teki viimeisen yrityksen palauttaa Rooman vanha uskonto valtionuskonnoksi. Alarik valloitti Rooman hänen toimiessaan piispana. Hänen kuolemansa puolestaan ajoittuu Rooman valtakunnan lopulliseen luhistumiseen, kun vandaalit piirittivät hänen kotikaupunkiaan Hippo Regiusta (nykyään Annaba, Algeria). Tiedot Augustinuksen elämästä perustuvat ennen kaikkea hänen omaelämäkertaansa "Tunnustukset", jota pidetään yleisesti länsimaisen kirjallisuuden ensimmäisenä omaelämäkertana ja josta on tullut sekä kristillisen teologian että maailmankirjallisuuden klassikko. Se antaa selonteon ennen kaikkea hänen filosofisesta ja uskonnollisesta etsinnästään ja kääntymyksestään. Toinen merkittävä lähde Augustinuksen elämään on hänen ystävänsä Possidiuksen teos "Augustinuksen elämä", joka kertoo enemmän Augustinuksen urasta kirkon palveluksessa.


title: Augustinus

text: Augustinus syntyi 13. marraskuuta vuonna 354 Thagastessa (nykyinen Souk Ahras, Algeria), Numidiassa, Pohjois-Afrikassa. Numidia oli tuolloin osa Rooman valtakuntaa. Augustinuksen tiedetään olleen melko tummaihoinen ja hänen sukunsa on päätelty olleen berbereitä ja puunilaisia. Hänen äitinsä Monica (jonka nimensäkin perusteella arvellaan olleen berberi) oli kristitty, joka olisi todennäköisesti kutsunut itseään katolilaiseksi, erotuksena areiolaisista ja donatolaisista. Numidian alue oli tuolloin vasta äskettäin kääntynyt donatolaisuudesta katolisuuteen. Hänen isänsä Patricius, joka toimi kaupungin hallintomiehenä, oli pakana, mutta kääntyi kristityksi juuri ennen kuolemaansa vuonna 371. Nuorempana Augustinus halveksi äitinsä uskoa "akkojen taruna". Äidillä oli kuitenkin suuri vaikutus hänen hengelliseen kehitykseensä ja myöhempään uskoontuloonsa.


title: Augustinus

text: Augustinus kävi koulua kotikaupungissaan Thagastessa sekä naapurikaupungissa Madaurassa. Seitsemäntoistavuotiaana Augustinus muutti Karthagoon opiskelemaan reetoriksi. Kaupunki oli tuohon aikaan vielä puoliksi pakanallinen. Hänen koulutuksensa ja uransa alku liittyivät retoriikan, vakuuttavan ja suostuttelevan julkisen puhumisen taidon, ohella klassiseen filosofiaan. Myöhemmin Augustinus opetti Karthagossa ja Thagastessa, mutta haaveili matkustavansa Roomaan, jossa parhaat reetorit toimivat. Hän kuitenkin pettyi roomalaisiin kouluihin, koska piti niitä apaattisina.


title: Augustinus

text: "Tunnustukset" antaa hyvän kuvan näistä Augustinuksen varhaisista opintovuosista, joihin kuului hänen myöhemmän – mahdollisesti osittain liioitellun synnintuntoisen – arvionsa mukaan lähinnä kolttosia, huonossa seurassa vietettyä aikaa ja huonoja harrastuksia. Nuorena Augustinuksen elämäntyyli oli kuitenkin selvästi hedonistinen. Karthagossa hänellä oli suhde naiseen, joka oli hänen jalkavaimonsa yli viisitoista vuotta ja jonka kanssa hän sai pojan nimeltään Adeodatus.


title: Augustinus

text: Retoriikan opintojensa kautta Augustinus oli oppinut tuntemaan klassista roomalaista ja kreikkalaista kirjallisuutta. Erityisesti häneen teki 19-vuotiaana vaikutuksen Ciceron teos "Hortensius". Siitä Augustinus tunsi ensimmäisen kerran löytäneensä todellista viisautta. Myöhemmin Augustinuksesta tuntui, että filosofia oli jo silloin kutsunut häntä ikuisten totuuksien pariin, mutta hänellä ei vielä ollut ollut voimaa luopua nuoruuden huveista ja ylellisestä elämäntyylistä.


title: Augustinus

text: Lapsuuden muistojen ohjaamana Augustinus luki jonkin verran myös Raamattua, mutta pettyi etenkin Vanhan testamentin retorisesti karkeaan esitystapaan ja sotaisaan sisältöön. Sen sijaan Augustinus kiinnostui äitinsä kauhuksi manikealaisuudesta, maailman voimakkaan dualistisesti hyvään ja pahaan jakaneesta, kristinuskosta vaikutteita saaneesta gnostilaissävytteisestä uskonnosta, ja toimi siinä mukana noin yhdeksän vuotta. Augustinus viehättyi ensin manikealaisuuden monista vertauskuvallisista opetuksista, mutta ajan myötä hänestä alkoi tuntua, ettei hän saanut sen parissa vastausta kysymyksiinsä. Augustinus pani toivonsa kaunopuheisuudestaan tunnetun manikealaisen piispa Faustuksen varaan ja odotti saavansa tältä syvällisempää opetusta. Hän kuitenkin joutui pettymään, kun tämä ei osannut vastata hänen kysymyksiinsä. Seurauksena Augustinus tunsi vaipuvansa filosofisen skeptisismin suohon ja kiinnostui sitä opettaneiden kreikkalaisten ns. akateemikkojen opetuksista. Heidän mukaansa totuus oli kyllä olemassa, mutta sitä ei voitu tuntea. Myöhemmin kristittynä Augustinus kirjoitti skeptikkoja vastaan teoksen "Contra Academicos".


title: Augustinus

text: Augustinus lähti Italiaan vuonna 383. Ensin hän matkusti Roomaan, ja sai hieman myöhemmin manikealaisten suhteidensa avulla työpaikan retoriikan opettajana Milanossa. Näin hänellä oli noin kolmekymmenvuotiaana näkyvä akateeminen oppituoli keskellä latinankielistä maailmaa ja sitä kautta tie avoinna maineeseen ja poliittiseen vaikutusvaltaan.


title: Augustinus

text: Milanossa Augustinus kuunteli kuuluisan kirkkoisä Ambrosiuksen saarnoja. Ambrosius oli Augustinuksen tavoin retoriikan mestari, mutta häntä viisitoista vuotta vanhempi ja kokeneempi. Augustinuksen äiti Monica painosti häntä tulemaan katolilaiseksi, mutta suurin vaikutus Augustinukseen oli kuitenkin Ambrosiuksella. Tämän saarnojen vaikutuksesta Augustinus tutustui allegoriseen raamatuntulkintaan ja oppi ymmärtämään Vanhan testamentin esikuvalliseksi ja symboliseksi teokseksi. Näin hänen epäilynsä kristinuskon sivistymättömyydestä alkoivat kaikota. Ambrosius perehdytti Augustinuksen myös muihin kristittyihin uusplatonikkoihin, kuten Manlius Theodorukseen ja Simplicianukseen. Näiden välityksellä hän tutustui myös aikansa kuuluisimpien pakanallisten uusplatonisten filosofien Plotinoksen ja Porfyrioksen teoksiin, joita jo Ambrosius oli hyödyntänyt ajattelussaan.


title: Augustinus

text: Seurauksena Augustinus luopui lopullisesti manikealaisuudesta. Katolilaisuuden sijasta hän valitsi kuitenkin uusplatonilaisen lähestymistavan totuuteen. Jonkin aikaa hän katsoi edistyneensä etsinnässään, mutta lopulta hän vaipui kuitenkin jälleen skeptisismiin.


title: Augustinus

text: Augustinuksen äiti oli seurannut häntä Milanoon, ja Augustinus antoi hänelle luvan järjestää avioliitto, jonka seurauksena hän jätti jalkavaimonsa. Hänen täytyi kuitenkin odottaa kaksi vuotta, ennen kuin hänen morsiamensa tulisi sopivaan ikään (Roomassa tyttöjen avioitumisikäraja oli 12 vuotta), ja tuona aikana hän oli jonkun toisen naisen kanssa. Tuohon aikaan Augustinus esitti tunnetun rukouksensa: ""Da mihi castitatem et continentiam, sed noli modo"" – "Anna minulle puhdas ja siveä sydän, mutta älä aivan vielä".


title: Augustinus

text: Kesällä 386, 32-vuotiaana, Augustinus kävi läpi henkilökohtaisen kriisin luettuaan Pyhän Antonioksen elämäkertaa. Seurauksena hän päätti lopulta kääntyä katoliseen kristinuskoon, hylätä uransa reetorina, lopettaa opettajan virkansa Milanossa, luopua avioliitosta – äitinsä suureksi pettymykseksi – ja omistaa elämänsä Jumalan palvelemiselle ja pappeudelle, mihin kuului selibaatti. Avaimena tähän kääntymykseen oli hänen eräässä puutarhassa kuulemansa pienen tytön laulava ääni, joka kehotti häntä toistuvasti: ""tolle lege"" – "ota ja lue" Raamattua. Tämän seurauksena hän avasi Raamatun sattumanvaraisesta kohdasta ja päätyi Roomalaiskirjeen jakeisiin 13:13–14, joissa lukee: "Meidän on elettävä nuhteettomasti niin kuin päivällä eletään, ei remuten ja juopotellen, siveettömästi ja irstaillen, riidellen ja kiihkoillen".


title: Augustinus

text: Niin Augustinus kääntyi lopulta kristityksi, ja piispa Ambrosius kastoi hänet sekä hänen poikansa Adeodatuksen ja hänen ystävänsä Alypiuksen pääsiäispäivänä vuonna 387. Hän vetäytyi Cassiciacum-nimiselle maatilalle hiljaisuuteen. Augustinuksen varhaisiin filosofis-teologisiin teoksiin kuuluu "Soliloquia", jonka hän kirjoitti muutamia kuukausia kääntymyksensä jälkeen joskus vuosina 386–7.


title: Augustinus

text: Seuraavana vuonna, vuonna 388, Augustinus palasi Pohjois-Afrikkaan ja perusti Thagesteen luostarin tapaisen yhteisön itselleen ja ystävilleen. Matkalla takaisin Afrikkaan hänen äitinsä kuoli, ja pian tämän jälkeen kuoli myös hänen poikansa jättäen hänet ilman perhettä. Päästyään takaisin kotiinsa hän myi perimänsä maatilan ja lahjoitti rahat köyhille.


title: Augustinus

text: Augustinus vihittiin seurakunnan vaatimuksesta papiksi vuonna 391. Hänestä tuli tunnettu saarnaaja, ja häneltä tunnetaankin yli 350 aitona pidettyä saarnaa. Hän ryhtyi myös taisteluun harhaoppeja ja lahkoja, kuten manikealaisuutta ja donatolaisuutta, vastaan ja kirjoitti niitä vastaan useita kirjoituksia. Myöhemmin hän luopui luostarista, mutta jatkoi itse luostarimaista elämää piispallisessa asunnossaan.


title: Augustinus

text: Vuonna 395 Augustinuksesta tehtiin Hippon apulaispiispa, ja piispa Valeriuksen kuoltua muutaman kuukauden päästä hän peri piispanviran, jota hän hoiti kuolemaansa saakka. Piispuuden alkuvuosina noin vuosina 397–400 syntyi hänen omaelämäkerrallinen teoksensa "Tunnustukset", jossa hän kuvaa aiempaa siveetöntä elämäänsä ja kääntymystään.


title: Augustinus

text: Augustinus kuoli 28. elokuuta vuonna 430 ollessaan seitsemänkymmentäviisivuotias, samaan aikaan kun vandaalit vyöryivät Hippoon. Hän oli aiemmin kehottanut kaupunkilaisia nousemaan vastustamaan hyökkäystä, pääosin siksi että vandaalit tunnustivat areiolaista kristinuskoa, jota pidettiin yleisesti harhaoppina.


title: Augustinus

text: Augustinus kanonisoitiin ja paavi Bonifatius VIII teki hänestä kirkonopettajan vuonna 1303. Augustinuksen muistopäivä on hänen kuolinpäivänään 28. elokuuta.